c: text/html

text:
Manera tur anja, y cu e mesun elegancia y estilo, e boutique renombra Kenneth Cole a presenta su coleccion Verano 2009 pa tur su distinguido clientele.
E coleccion Verano 2009 ta sumamente bunita y lihero, cu detayenan , textura y diseño cual ta reseña y explora e diversidad di e fabuloso costanan Africano.
Un continente seductivo cu asina ta permiti cualkier explorador pa drenta den un odisea di sofisticacion. Diseñonan unico , pa e dama y e caballero cu gusto especial y cu ta gusta luci e ultimo moda na un manera comfortable.
Invitadonan especial por a admira e coleccion durante un fashionclip tresi dilanti pa modelonan professional. Durante e anochi di moda na Kenneth Cole boutique , tur presente a ser deleita cu hors d’oeuvres esquisito y un estupendo biña Pinot Grigio , ambos di Le Gourmet y su servicio exclusivo di catering.
Por admira e coleccion completo di Kenneth Cole Verano 2009 , na e boutique situa riba Plaza Daniel Leo den centro di Oranjestad.

robotstxt: allowed

filter: keep


text:
Kolegio di supervishon finansiero Bonaire, Sint Eustatius i Saba ta responsabel pa konsehá gobièrnunan di e entidatnan públiko i e Minister, i pa guia e kolegionan ehekutivo den e maneho diario.
E Kolegio tin un ròl di kontrolá i koregí e atministrashon finansiero di e entidatnan públiko, entre otro e institushon i e manera ku ta yega na e presupuesto i e manera ku ta yega na desishonnan ku konsekuensia finansiero.
E tarea di e Kolegio den e proseso di presupuesto ta di kontrolá i tin bia obligá. E Kolegio ta konsehá tokante e konsepto di presupuesto, i e por duna rekomendashon tambe pa adaptashon di e presupuesto. Mester brinda e Kolegio tambe e oportunidat pa e duna konseho riba adaptashon di e presupuesto. E Kolegio tin un ròl importante serka e maneho finansiero di e entidatnan públiko. E Kolegio semper por hasi un investigashon na e maneho i e struktura di e organisashon finansiero, e por hasi palabrashon ku e kolegionan ehekutivo i si ta nesesario duna instrukshon.
Raymond Gradus
Presidente
Raymond Gradus (1962) for di 1 di yüli 2017 ta presidente di e Kolegionan di supervishon finansiero. Gradus a studia Ekonometria General i Empresarial na Katholieke Universiteit Brabant. Na 1990 el a doktorá den siensia ekonómiko. Prof. Gradus tin un eksperiensha gubernamental supstansial riba tereno di maneho ekonómiko i finansiero. Na komienso di su karera (1984-1992) el a traha komo investigadó sientífiko i dosente universitario. Despues (1992-2007) a sigui vários funshon (gerensial) na e Ministerionan di Asuntunan Sosial i Labor, entre otro komo direktor di Asuntunan Finansiero Ekonómiko (FEZ), di Asuntunan Ekonómiko i di Finansa, kua el a sabi di kombiná ku e funshon di dosente universitario prinsipal (partaim) di maneho finansiero ekonómiko (1996-2004). Den e siguiente añanan (2008-2015) e tabata direktor di e Instituto Sientífiko di CDA. For di 2004 e ta profèsòr di gobernashon i ekonomia di e sektor públiko i non-profit na Vrije Universiteit Amsterdam. Tambe e ta afiliá na e grupo profeshonal di accounting i Sentro Zijlstra Center pa Public Control, Leadership i Governance. Ademas e ta miembro di Hunta di Supervishon i presidente di e komité di ouditoria di Haagse Hogeschool (HHS) i presidente di Hunta di Supervishon di Dianet, un hòspital kategorial riba tereno di nefrologia. funshonan adishonal
Herbert Domacassé
miembro riba proposishon di Bonaire, Sint Eustatius i Saba
Herbert Domacassé (1947) ta miembro di Kolegio di supervishon finansiero riba proposishon di Bonaire, Sint Eustatius en Saba. Domacassé a gradua na nivel di Bachelor i Master den Estudionan Teológiko na Vision University Puerto Rico, ku un ‘major’ den Leadership. Ademas el a finalisá e estudio bankario NIBE kompleto, ku kursonan speshalisá den e mundu bankario i tambe dos aña di estudio di lei na Universidat di Antia Hulandes. Domacassé a kuminsá su karera na Ofisina di Turismo di Bonaire (1968-1969), despues di kua el a hasi e traspaso pa e mundu bankario, den kual e tabata aktivo durante di mas ku trinta aña (1969-2002), ku eksepshon di 1982 pa 1983 ora e tabata ontvanger riba nivel insular i nashonal. Den e periodo ei el a traha pa e bankonan ABN i MCB na Bonaire, Sint Maarten, Kòrsou i Aruba. Despues (2002-2003) a sigui funshonnan gubernamental: promé komo Minister di Tráfiko i Transporte (Telekomunikashon) i despues komo Minister di Enseñansa, Deporte i Kultura pa e anterior Antia Hulandes. Señor Domacassé a terminá su karera gubernamental komo gezaghèber di Bonaire (2003-2008). Aktualmente e ta direktor di su ofisina di konsulta KARA Management & Consultant B.V. Domacassé ta afiliá na diferente instituto di entrenamentu na Bonaire, Aruba i Kòrsou i e ta aktivo den komunidat pa medio di vários organisashon, entre otro Open Heart Ministries pa famianan i Fundashon Krusada, un organisashon ku ta traha riba tereno di kuido di adikshon. Ademas e ta miembro di Hunta di Komisario di Tourism Corporation Bonaire N.V. i miembro di Hunta di Supervishon di Pensioenfonds Caribisch Nederland. funshonan adishonal
Sybilla Dekker
Miembro riba proposishon di Hulanda
Riba proposishon di hulanda, Sybilla M. Dekker (1942) a bira miembro di Kolegio di supervishon finansiero entrante 1 di yüli 2012. E tin amplio eksperiensia gubernamental i polítiko. Dekker ta e anterior Minister di Bibienda Públiko, Planifikashon Urbano i Maneho di Medioambiente - di mei 2003 te ku òktober 2006 (gabinetenan Balkenende II i III). Den e parti Karibense di Reino e ta prinsipalmente konosí pa su funshon komo presidente di Konseho di Supervishon di AMFO; e Organisashon Kofinansiadó Antiano. E funshon aki, ku e ta ehersé for di 2007, lo e no ehersé mas.
Banda di su aktividatnan serka Cft, señora Sybilla Dekker tin relashonnan estrecho komo ehekutivo di diferente organisashonnan sosial (entre otro Museo Marítimo). Tambe e ta keda hasi esfuerso pa stimulá liderazgo i emansipashon di hende muhé i minorianan riba merkado laboral, manera por dedusí for di e hecho ku e ta presidente di e ‘Taskforce’ i Fundashon “Talent naar de Top”. Señora Dekker a fungi den diferente komisariado den komersio (AKZO-Nobel NL, ‘Nederlandse Spoorwegen’ i Heineken Nederland B.V.), e tabata miembro di Konseho di Konsulta di ABN-AMRO holding i miembro di Direktiva di Maneho/Konseho di Komisariado di Rabobank Hulanda. Na e momentunan aki e ta entre otro Komisario serka ‘Bank Nederlandse Gemeenten’ i Royal HaskoningDHV i Presidente di e Konseho di Supervishon Kadaster. funshonan adishonal


text:
EDMONTON, Canada – E luchado Canades Tim Hague, a fayece despues di a ricibi un golpi fuerte den su ultimo pelea contra Adam Braidwood, cual a provok’e un morto celebral, despues di a cay seis biaha prome cu e combate a caba.
E boxeador ya a sufri un conmocion celebral na 2011, tempo cu ainda e tabata bringa den MMA, cual biaha el a dicidi pa tuma un descanso “pa laba cu su celebro cura” di su lesionnan.
Pelea completo
“Nos ta sinti un gran tristesa y angustia na informa cu Tim a fayece awe. El a fayece rodea di su famia y scuchando su cancionnan faborito. Nos lo haya hopi su falta,” Jackie Neil, su ruman muhe a bisa den un comunicado.
El a fayece na edad di 34 aña, despues di a sufri un morto celebran producto di a cay knockout diabierna anochi. Hague tabata victima di cuater knockout den e ultimo dos añanan.
Na 2011, tempo cu ainda e tabata forma parti di e luchanan di MMA, el a sigura cu e lo bay aleha di e deporte pa un tempo. “Mi ta bay tuma un descanso leu di MMA, laga pa mi celebro por cura di mi concusion (Traumatismo craneoencefalico) y obtene e pasion un biaha mas,” el a skirbi riba Facebook.
“Sr. hague tabata un meneer di scol y un miembro di personal stima. Su studiantenan tabata stim’e y admir’e. E tabata un parti importante di nos comunidad escolar,” Jennifer El-Khatib, directora di e scol Ecole Bellevue, a sigura riba e deportista, kende tambe tabata docente di e scol basico di Edmonton, Canada.
Fuente: www.infobae.com


text:
ORANJESTAD – Sea e mandatario no tabata presente e tempo ey, of cierto acusacion no tin base y of no ta cuadra. Esey tabata e reaccion gran parti riba mayoria di pregunta y acusacion contra e mandatario di salud Alex Schwengle riba e proyecto di expansion di hospital diamars den dia. E base di e interogacion tabata e suma di 80 miyon, cu a bin ‘extra’ di e proyecto di hospital, unda cu posibelmente e cosnan a bay malo y/of ilegal. Como tal e partidonan di coalicion a yama e mandatario ‘op het matje’ pa cuestiona e asunto.
MINISTER
Despues cu e parlamentarionan a uza e mainta pa haci pregunta, despues di merdia a toca turno pa e mandatario contesta e preguntanan. Pero a nota mesora cu mayoria, si no ta tur acusacion, a keda contra aresta pa e mandatario. Algun te hasta el a mustra cu tabata prome cu su tempo y cu no tabata su responsabilidad. Otro acusacion el a refuta, mientras cu algun el a acepta cu no tabata corecto, pero cu ora cu algo no tabata corecto, el a sa di informa esey tambe mesora. E acusacionnan di fraude, fixbidding y otro cos cu lo a bay robes, tur a keda rechasa pa e mandatario demisionario.
OPOSICION/COALICION
Tabata notabel cu di parti di partido di oposicion, tur cos cu ta regarda e hospital, tabata positivo, mientras cu pa esnan den coalicion, mayoria, si no ta tur, tabata sea malo of incorecto.
NEGLICENCIA
Algo cu ta logico tambe, mirando cu ta coalicion a pidi e reunion aki pa por a cuestiona e mandatario en cuestion riba e tema, e parlamentarionan a uza e momento pa critica hospital y e mandatario riba e caso lamentabel di morto di un hoben adulto, debi na e consecuencia di posibel negligencia di hospital. Algo cu e mandatario a tuma nan na malo, argumentando cu no por haci politica aworaki cu esaki y cu mester laga e departamentonan concerni haci nan trabou di investigacion.
ORANJESTAD – E situacion bergonsoso riba beach entre operadornan (manera por a mira riba video riba rednan social e dianan aki) no lo wordo acepta . Asina minister di infrastructura Otmar Oduber a laga sa pa medio di un comunicado. Segun e mandatario, e maneho di ‘3 strikes you’re out’ ta activo y lo tin cero tolerancia pa actonan asina.
ORANJESTAD – Durante su disertacion awe mainta den e reunion publico pa trata e proyecto di Green Corridor y Watty Vos Boulevard, ex minister responsabel pa e proyecto esta Benny Sevinger a declara cu e ta orguyoso di e trabou cu su team e tempo ey a haci pa e proyecto y cu e forma con a anda cu e proyecto tabata corecto. Ademas a cuestiona e forma con actual minister encarga cu e proyecto, Otmar Oduber kier resolve e problema, cu ta busca mas placa pa caba esaki. Pero loke mas a hala atencion, tabata e declaracion final di e ex minister, unda cu el a bisa cu kico cu e minister actual kier haci, ‘Be my guest.. pasobra I don’t give a damn! ”. Un declaracion cu rapidamente a bira e palabra di dia, tanto den Parlamento como riba rednan social.
CARACAS/ORANJESTAD – Oro y diamanta for di Venezuela ta wordo transporta di contrabanda pa Corsou y Aruba na gran escala, y facilita pa ehercito Venezolano. Asina e corant Hulandes Trouw ta raporta den su edicion awe. E informacion cu periodistanan di e corant a haya, ta bin di ex general Cliver Alcalá. Prome minister Evelyn Wever den su prome reaccion awe riba e articulo a bisa di tabata na altura di e articulo en cuestiony cu mesora el a manda investiga si esaki ta conta enberdad pa Aruba, ya cu segun e articulo e enfoke tabata Corsou y no tanto Aruba. For di fuentenan gubernamental Venezolano, NoticiaCla a haya un reaccion inoficial indicando cu no ta duna mucho balor na e informacion ya cu Alcala ta conoci di ta un persona ‘malo’, osea no di confia. Mientrastanto, fuentenan periodistico di e portal aki ta mustra cu mientras cu e ex general tabata hopi cerca di ex presidente Chavez, el a distancia di Maduro pasobra e tabata critica hopi di su politica. Pues e reaccion di parti di fuentenan di gobierno, ta comprondible e ora. E articulo mes en cuestion ta di e periodista investigativo Bram Ebus, cu a haci un investigacion di e asunto aki. E ta bin na remarke net awor cu tin un impasse entre Aruba y Venezuela pa contrabanda di hopi material cu Venezuela tin problema cune. Ta netamente pa e asuntonan aki, Venezuela tin su frontera cu islanan ABC cera pa mas di un siman caba. Segun e presidente di e pais andino, Nicolas Maduro, e problema ta contrabanda di mafia. Diahuebs tin combersacionnan atrobe pa wak si ta sali di e impasse aki y si Venezuela ta dispuesto pa firma e acuerdo di concepto yega na dje diabierna anochi. Fuente: Trouw.nl.. foto cortesia REUTERS.
ORANJESTAD – E introduccion di dos docter di cas extra na Spoed Eisend Hulp mester yuda reduci e tempo di espera ora cu un pashent ta na e departamento ey di hospital. Asina minister di Salud Dangui Oduber a bisa dialuna mainta den un conferencia di prensa. Segun Oduber, tin dos localidad habri na hospital unda cu AZV lo cubri dos huisarts cu ta specialmente atende y asisti tur caso di emergencia. E pashent cu yega, lo wordo trata. Esun cu resulta di no ta emergencia, e 2 docternan di cas lo trata. Asina e mandatario lo kier baha presion riba SHE, y reduci tempo cu pashent ta warda pa ayudo medico. Awor ta buscando si tin docter di cas disponibel cu por cuminsa di biaha, y si ta pa e minister, esaki por cuminsa dentro di un luna caba. “Pero por lo menos ya tin palabracion entre hospital i AZV pa cubri e gastonan” Oduber a bisa.
ORANJESTAD – Ta e intencion pa durante e prome aña di gobernacion Wever Croes, introduci e asina yama ‘integriteitskamer’ osea e ‘camber di integridad’. E camber aki tin cu scrutina tur proyecto y asunto di gobierno pa sigura cu esaki ta cumpli cu tur norma di integridad. Asina prome minister Evelyn Wever Croes a bisa dialuna durante conferencia di prensa. E structura di e camber aki sinembargo ta hopi curu ainda. E unico cos cu ta sigur, ta cu e ta bin e aña aki ainda, y cu e ta consisti di un grupo di persona ‘no politico’, sino e ta ‘beat the whole purpose’.
ORANJESTAD - Gobierno di Aruba ta lamenta cu Citgo Aruba a nenga informacion na parlamentarionan Hulandes. Esaki tabata e reaccion official un dia despues cu dos parlamentario Hulandes a reclama publicamente cu nan no a haya informacion di e refineria y a wordo prohibi entrada. Ta trata di parlamentarionan Hulandes van Raak y Bosman cu tabata na Aruba siman pasa pa atende reunionnan interparlamentario entre Aruba Hulanda y Sint Maarten. Pa cu e reunion aki e delegacion Hulandes a pidi Parlamento di Aruba pa por regla un bishita na refineria of por lo menos pa Citgo duna un presentacion na Parlamento. Lamentablemente Citgo a nenga di haci esaki, y e dos Parlamentarionan a bay busca informacion nan mes. Nan a bay na e refineria y locual nan a mira a decepciona nan. Nan a mira hopi hero bieu, y nan no a mira practicamente ningun actividad. Riba medionan social nan a cuestiona esaki masha hopi mes y un video di sr. van Raak “locual mi no tabata mag di wak na Aruba” a circula den henter Reino. A puntra Prome Minister di Aruba su reaccion, y sra. Wever-Croes a indica cu e ta lamenta cu Citgo no a duna e Parlamentarionan informacion tocante e proyecto. Pa gobierno tambe aparentemente ta dificil pa haya informacion. Tin reunionnan planea e siman cu ta bin pa haya mas informacion di e status di e proyecto. Mes momento Gobierno ta studiando e contractnan cu Gobierno di AVP a cera cu Citgo pa operacion di e refineria, pasobra indicacion ta cu e inversionnan no a tuma lugar y no tin claridad ki tempo nan lo tuma lugar. Gobierno di Aruba a anuncia siman pasa caba cu a institui un comision independiente pa studia e contract y conseha Gobierno kico pa haci cu n’e. Foto cortesia di gobierno su oficina di prensa.


text:
KOMUNIKADO DI KUERPO POLISIAL KÒRSOU
284 / 2017
30 yüli 2017
Detenshon pa resistí aresto, violashon di Lei di Arma di Kandela i droga
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 28 di yüli 2017, alrededor di 12.40’or sentral a dirigí un patruya di polis na un kompleho di negoshi riba Rooseveltweg pa un persona no deseá na e sitio ei.
Na yegada di e patruya nan a topa ku un hòmber ku tabata komportá su mes hopi ònbeskòp i tabata pleita ku e personal di un snèk ku tin na e sitio. E polisnan a trata di kalma e hòmber pero e no tabata ke tende i a sigui ku su insultonan i mal komportashon. Polis a duna e hòmber aki òrdu pa e bandoná e sitio aki. E hòmber no a sigui e órden di polis i a lanta kontra di e polisnan i inkluso a ofendé e agentenan polisial. Na e momentu ei polis a detené e hòmber sospechoso aki, N.A.J.P. nasé na Kòrsou, 50 aña di edat. E sospechoso a resistí su aresto i a drumi abou. Polis a pidi asistensia pa por transportá e sospechoso.
Kontinuando ku e investigashon na e sitio, polis a haña informashon ku e hòmber aki ta den posishon di un arma di kandela. Polis a kontrolá den un tas ku e tabata tin serka dje i a haña kuater(4) saku chikitu konteniendo mariwana den e tas.
Polis a transportá e sospechoso pa warda di polis. Na warda polis a kontrolá e sospechoso mas riguroso i a haña:
Un arma di kandela tipo 9 mm derringer
Dos (2) bala skèrpi
Un saku chikí konteniendo kokaina
Rifel di airu
A presentá e sospechoso dilanti di un Fiskal Ouksiliar ku a ordená su enkarselashon pendiente di mas investigashon.


text:
Dia 9 di maart ta conoci como ‘Dia Mundial di Riñon’ y na Aruba Plataforma Promocion di Salud, den cual tin representacion di Departamento di Salud Publico, IMSAN, WGK, IBiSA, hospital, SVB, AZV y un dokter di cas, tambe ta para keto rib’e dia aki.
E dia aki tin como meta conscientisa tocante e malesanan relaciona cu riñon y importancia di nos riñon pa nos salud. Tema di e aña aki pa Dia Mundial di Riñon ta pa informa y promove educacion relaciona cu e consecuencianan negativo di obesidad y su asociacion cu e malesanan di riñon. Dor di promove un bida mas saludabel y activo por evita cu malesa di riñon por desaroya.
Obesidad, cu ta sobrepeso grave cu peliger pa salud – expresa den un BMI riba 30 – a bira un epidemia mundialmente y ta wordo proyecta pa crece cu 40% pa e siguiente decada.
E tendencia aki ta nifica tambe mas riesgo pa haya diabetes, esta malesa di sucu, malesa di curason y ader y tambe malesa di riñon. Obesidad ta un di e factornan di riesgo mas fuerte cerca pashentnan nobo cu malesa di riñon. Cerca un persona obeso tin un asina yama hiper (extra) filtracion di e riñon pa compensa e peso di curpa di mas.
E extra esfuerso aki por daña e riñon cu tempo. E cantidad di malesa di riñon, como consecuencia di obesidad, a crece 10 biaha mas hopi den e ultimo añanan. Ademas obesidad ta un di e factornan di riesgo pa haya cancer di riñon.
Ta purba diferente forma pa pone atencion na prevencion di e malesanan relaciona cu riñon. Tur e esfuersonan aki tin como meta pa reduci e frecuencia y impacto di malesa di riñon mundialmente, pero tambe aki na Aruba. Banda di informa y educa e publico tambe kier recorda e profesionalnan medico di e rol importante cu nan por hunga den deteccion di problema di salud.
Plataforma Promocion di Salud ta boga pa encurasha mas control sistematico di pashent diabetico pa cu e malesa aki ya cu mayoria di persona cu ta dialisa aki na Aruba tin diabetes, sigui pa presion halto anto 6 di cada 10 pashent cu ta dialisa tin peso di mas.
Lo tin diferente actividad durante e siman aki organisa pa Fundacion Kidney297 y varios instancia cu ta den Plataforma Promocion di Salud. Sea e ta un charla, chekeo di salud of actividad cu ta encera partimento di awa y foyeto na publico pa conscientisa riba uzo di awa y su importancia pa riñon. Salud di bo riñon ta den bo mesun man.


text:
Den tempu di gera no tin misa
Den temporada di gera politiko tampoko no tin Kuaresma.
Mal kibuka te persona ku ta kere politika ta e aktuashon dilanti kamera of mikrofono pa kalke protagonista.
Lokwal nan ke lagabu kere ta bin dilanti. Pabo komprende kiko ta kiko di berdat den Herusalem politiko na Korsou bo mester tin sikiera un tiki tinu di kiko ta soso tras dje kortina.
Asina kada bes di nobo pueblo ta kai den nan trampa bringando otro riba un seru di misinformashon nubla ku fuku di manipulashon.
Pa mara e “Kultura di miedu” solo riba e gobiernu di MFK, PS, MAN lo ta un fayo. Tin un buki ku mesun titulo ku a wordu skibi pa Valderma Marcha di 2003 temporada ku PAR tabata na poder.
E gobiernu aki ta dikta tambe. No tin demokrasia partisipativa. Wak manego energia, wak reforma impuesto ob, wak penshun. Pero un pari anja pasa tabata mesun kos. Wak slotverklaring, konstitushon henter e negosashon pa restruktura Korsou.
Si e tempu ei a konsidera pa kambia sistema elektoral por a preveni mayoria drama politiko ku esnan ku ta protesta awoki a krea nan mes. Sea dor di keda ketu of dor di no duna pueblo e oportunidat demokratiko pa renoba e areglo di estado.
Por a reforma e desaster den media ku ta fomenta mas drama politiko inesesario. Pero no no tabata kumbini e opositornan e temporada ei.
E bosero di un dje gruponan di preshon ‘Pro Pueblo’ Sr.Ruben Suriel a deklara awe (2-3-12) na Z86 pakiko a organisa e reunion: “E reglanan di demokrasia ta wordu tacha den formanan diktorial” referiendo na e kontroversia den VDC (Veiligheidsdienst Curacao) ku supuestamente wordu invadi pa servisio di inteligensia di Colombia), e disputa ku pomp di gasolin ku Funmiles i kartel di preis riba gasolin. E ta mira kon poko poko ta bezig ta sakando nos for di reino Ulandes. Tur esaki ta monta na su konsepto ku demokrasia ta na peliger.
Segun Sr. Ruben Suriel antes Korsou tbt tin korupshon pero a laga e galinja buta su webu di oro prome i esei segun e tabata normal. Pero awoki segun Sr. Suriel tin korupshon prome ku e galinja ta buta su webu di oro.
1. I pa kolmu ta kita la yena for di e galinja (e lei 80/20)
2. Komersio ta bira menos liber i esei ta bai kontra e reglanan komersial ku a yuda Ulanda bira un dje paisnan mas poderoso for di 300 piku anja pasa. (•_O)
Si gruponan di preshon ta logra pa bini ku elekshon nobo, kiko ta e senario ora PAR gana pasobra tesei ta nan deseo? 9/10 asiento PNP lo hanja un asiento? FOL tambe? Lo bin otro partido chiki pa forma ku PAR (ku tambe lo a forma ku MFK i PS ni maske nan ta wordu di marka partidonan gengster) of ta forma ku MAN si nan obtene asiento? Of ta ku MFK e partido ku nan ta tilda di ta mafioso? Ta kon nos tin ku mire?
Lo propone pa kambia e sistema elektoral prome of usa e malchi putri ku lo resulta den mesun bochincha trempan of lat?
Tin varios realidat un di nan ta ku tin un grupo grandi ku ke duna e gobiernu aki un chens ni maske kon bruha nan manego politiko ta. Nan ta rasona ku PAR a sinta ’17 anja’ horka nos awo ku nos hende ta na mando pa 15 luna laga nan goberna awo.
Otro realidat ta ku aunke tin yen kos den sentro di gobiernu ta baiendo robes e grupo aki no ke mira PAR bin bek. E ta den mesun style ku na Venezuela ora e llanero konosi Cristóbal Jiménez tbt kanta ku “ADECO y COPEI nunca mas volveran”. Emoshonalmente PAR a traumatisa un gran parti dje elektorado ku ni maske nan lo a soru pa Korsou bira un paraiso segun nan deseo nan lo no ke mira nan bek.
Awor ban bek na Kuaresma: temporada di apstenensia, yuna purba di eleva bo spiritu for di e mundu material karnal pa 40 dia.
Yu di Korsou ta bon Kristian berdat?
Tasina hodidu e situashon politiko ta ku nos no por a postpone akshon politiko pa baha un gobiernu durante Kuaresma?
Nos lidernan katoliko ku na kabes obispu Secco ta permiti esaki sin mas?
E gruponan di preshon ta konsiente si ku nan deseo pa baha e gobiernu di MFK, PS, MAN outomatikamente ta nifika ku gobernado Frits Goedgedrag tin ku baha na mesun momentu paso ela bisa emfatikamente ku e gobiernu aki tei segun regla aproba dor di su persona ku ta representa reina Beatrix na Korsou?
_¤ Kiko a lagabu kere e mentira ku kambionan di struktura estatal lo a trese prosperdidat pa Korsou despues di 10-10-10 sin adapta reglanan nobo pa media, reforma konstitushonal, ekonomiko, finansiero i edukativo?
¤ Kwantu mil hende lo basha un gobiernu abou?
¤ Bo sa kome piska riba djabierne?
¤ Bon Katoliko sa protesta politikamente den Kuaresma?
¤ Ba yega di mira e gruponan di protesta lanta eksigi kas, trabao, edukashon na drechi, sirkulashon hustu di ekonomia i finansas pa pueblo ku entrada abou den ghetto?
¤ Dikon tur e gruponan di protesta huntu ku PAR no ta bin ku un proposito di lei pa prohibi Yu di Korsou gambel nan penshun, onderstand den Kasino?
¤ Pastornan katoliko a bira trahado sosial enbes di lidernan spiritual ku por trese un pueblo dividi huntu dilanti trono di Ser Supremo?


text:
ORANJESTAD(AAN): Minister Chris Romero a bishita diferente departamento di Gobierno, cu ta resorta bao di su ministerio. For di tempran e tabata na Departamento di Meteo. El a splica cu el a sigui cu su bishitanan den e diferente departamentonan cu ta cay bao di su encargo.
Mainta el a bay Santa Rosa, unda cu el a combersa cu e directora, Nathalie Maduro. E tabata un dia hopi largo. El a haya diferente informacion. E tabata na e edificio di Aviacion Civil, unda cu el a reuni cu sr. Edwin Kelly, director, kende a trece su preocupacionnan , pero tambe idea y sugerencianan. Tin di bisa cu tabata tin hopi cos ainda cu ta pending, pasobra ta importante cu sin directie luchtvaart, bo por tranca turismo, cual nos ta bibando di dje.
Tin cosnan urgente cu mester worde trata mas lihe posibel y tambe acuerdonan mester worde firma, pa asina e trabao por sigui. Ta bay tin auditing na caminda di ICAO, caminda cu tin trabaonan grandi mester worde haci di esaki.
Aparte di esey tambe, a bay den otro departamento di Meteo, unda cu a reuni hunto cu su conseheronan, cu e director, sr. Marck Oduber, caminda cu berdad diahuebs ta final di e temporada di horcan, unda cu el a trece nan visionnan pa loke ta futuro.
E inversionnan cu nan lo mester tambe pa esaki, pero tambe e idea unda nan lo tin deseo pa hiba e afdeling aki, bao di e capa di sostenibilidad. Con cu bay bin, e dos departamentonan cu a bishita diahuebs, den e oranan di atardi, ta sumamente importante pasobra esaki ta kico ta pone nos pais draai eigenlijk.
Ban bisa un avion no por subi baha sin cierto informacionnan reconoci mundialmente. Tin di bisa awe sigur tabata un dia cu a haya informacionnan sumamente valido y importante cu segun e Minister, mester aprecia e trabao cu nan ta haci eyden y balora nan tambe. Como tambe duna tur sosten posibel. Pa paar di luna nan no a haya e atencionnan necesario pa motibo di eleccion, etc., pero sigur sigur den e siguiente dianan aki, nan lo haya nan atencion debido y asina yuda nan tambe funciona manera debe ser.
Aviacion Civil:
Segun minister di transporte y comunicacion y sector primario, Chris Romero, tin diferente punto cu tin. Por ehempel tin den e area cu nan mester di mas inspecteur cu por yuda den diferente area. No solamente esey. Si bay back riba e aspecto sin esaki, bo no por sigui funciona debidamente.
Tin diferente punto cu awor aki no por papia riba dje. E minister a splica cu una bes e atende esakinan, lo trece esakinan den claridad. Tin cinco punto cu a papia riba dje specificamente. Den curso di e siman aki lo trata nan y lo trece esakinan dilanti.
Tin auditnan cu tin cu tuma luga. A priminti e director cu den e curso di aki dos siman lo pasa door di e diferente puntonan y yega na solucionnan cu tin cu worde haci mas lihe posibel. Gasto semper tey. Pero tin un budget poni un banda pa esaki cu lo por cover esakinan.
E minister a haci un inspeccion di e edificio. Ta puntonan cu e directornan a trece dilanti. E situacion unda nan ta aden. E edificio no ta apto. Tin decadencia enorme y si wak e plafond, e liekmento, no ta den e miho estado, cu sigur lo por causa cu bo tin AO tambe, hendenan ta bira malo door di esakinan.
Un otro problema cu por menciona ta a bin haci test pa wak si e ta saludabel pa ta eyden. E resultadonan no a hayanan ainda. Ta wardando esey. Manera cu haya sa, lo wak con lo sigui trat’e. Sigur mester bin renobacionnan. Mester bin haci e luganan aki mas apto pa e dos departamentonan aki.


text:
Na Aruba deporte mester hunga un rol importante den e bida diario di nos hendenan, principalmente e hubentud.
Deportista, dirigente y oficial di wega tin cu prepara nan mes debidamente pa por eherce nan funcion den un forma optimal.
Mescos cu ta sosede na otro paisnan, na Aruba tambe nos ta tira un bista atras riba e logronan di e personanan cu a sobresali tanto riba tereno local como den competencia deportivo di caracter internacional.
For di aña 2007 Minister di Deporte a yama un Comision hunto pa reconoce e logronan di nos atletanan local. Esaki no a bay sin e esfuerso y sacrificio di tanto e atletanan, coach, mayor y e federacionnan cu nan ta representa.
E aña aki un bes mas tin un grupo grandi di atleta femenino y masculino te cu 13 aña cu den un forma unico a sobresali den nan deporte sea ta na nivel local of internacional.
Cada un di e atletanan a traha duro den e aña deportivo 2016 y logra saca cara di nan federacion como tambe di Aruba.
P’e motibo aki tambe nan federacion a honra nan cu un nominacion den e evento Premio Excelencia den Deporte di aña 2016.
Siguientemente nos tin e lista di tur e nominadonan pa loke ta Premio Excelencia den Deporte 2016 den e categoria infantil (te cu 13 aña).
Femenino te cu 13 aña: Sofia van Reek – Tenis: Danby Velasquez – Kendo: Rebecca Jansen – Triathlon: Nikiana Thompson – Schermen: Amy Pichardo – Landamento: Avigayle Tromp – Landamento Sincronisa: Lixjandra Bello – Taekwondo: Thamara Sagastegui – Ahedrez.
Masculino te cu 13 aña: Ching Ho Chung – Ping Pong: Sebastian Ruiz – Tenis: Joshua Krozendijk – Ciclismo sec. Mountain Bike: Jaymier Janga – Ciclismo sec BMX: Cayle Vis – Ciclismo sec BMX: Joshua Wernet – Ciclismo sec BMX: Justin Morales – Triathlon; Jaydon Croes – Landamento: Elijah Mackay – Taekwondo: Joshua Klaber – Taekwondo: Ethan Croes – Ahedrez: Antwone Tromp – Little League Baseball: Bryon-Jaylen Rincones – Little League Baseball: Jeremy Dijkhoff – Pesas.
Un pabien n’e atletanan aki cu nan nominacion y exito pa nan tur.


text:
WILLEMSTAD – Alrededor di 4:30, Polis mester a bay na bahada di brug despues cu cuater vehiculo a dal tras di otro. Un persona a sali levemente herida. For di investigacion cu Polisnan a haci na e sitio ta cu un pickup mester a haya flat tire y a keda para
Day: April 21, 2017
Sospechoso di varios atraco deteni riba Seru Papaya
Grasshopper a bira e di cuater organisacion deportivo cu ta haya batting cage cu ayudo di Gobierno y Lotto pa Deporte
Conta cuenta y canta cerca nos grandinan
Ganador di Big 4 ta ricibi cheque di 25.000 florin
Studiantenan di Aruba cla pa sigui nan estudio pa CIOS na hulanda
Presentacion di cachonan di Douane na Boneiro
KRALENDIJK – Riba diahuebs 20 di april durante di un encuentro festivo riba pier, Douane/Belastingdienst CN a presenta e cachonan di Douane. Caprice, Silke, Jacky y Destiny hunto cu nan conductor a demostra nan abilidadnan. Jacky ta e prome cacho cu ta specialisa pa listra coral, kalko y turtuga. Cachonan di
E di 10 campeonato Sur Americano di bowling Senior y Super Senior 2017 na Aruba
Bureau Innovatie ta bira ganador di Business Innovation Creativity (BIC) award
Bianca Peters, Director di Bureau Innovatie a haya un enorme sorpresa durante su partipacion na e OCTA Conferencia cu a tuma lugar na Ponta Delgada, Azores siman pasa. Bureau Innovatie a wordo premia cu un award. E award aki ta a base di Green’S’Cool Foundation cu a keda estableci na 2013 y ta un iniciativa di Bureau Innovatie. Cu e ley cu a drenta na vigor dia 1 di januari 2017 pa prohibi saco di


text:
Prome Minister Mike Eman den compania di Theo Croes, director di Arubus, a haci e anuncio oficial di parkeo gratis cu lo tin riba diabierna y diasabra awor, den cuadro di celebracion Dia Nacional di Aruba. Prome Minister Eman den su introduccion a splica cu esaki ta posibel danki na cooperacion cu el a ricibi for di Arubus y su colega Minister Mike de Meza.
Esaki ta nifica cu riba diabierna y diasabra lo tin parkeo gratis den centro di ciudad. E ta principalmente importante riba diabierna, ora cu den oranan di atardi hopi hende ta cuminsa yega centro pa prepara pa nan participacion den e evento dedica na Padu y inauguracion di Plaza Padu.
Apesar cu tin parkeo gratis, mester corda cu ta permiti pa staciona solamente den e lineanan blanco. No ta permiti pa staciona den e vaknan geel, ya cu esaki nan ta destina pa esnan cu ta cumpra espacio mensualmente. Aruparking ta haci control cu no ta staciona den e vaknan geel ni tampoco riba acera.
Na mesun momento a recorda e ciudadanonan cu mester yega na Plasa Nikki Habibe pa participa den e desfile cu ta cuminsa for di eynan direccion Plasa Padu, cu nan por staciona nan auto banda di e parada grandi di Arubus na Playa y subi cu e tram cu ta yega te na Plasa Nikki.
Rib’e dia aki (diabierna), e tram lo core te 9’or di anochi y busnan te cu 12’or.
Director di Arubus, Theo Croes, a agrega cu na e parti patras di parkeo patras di Arubus, lo tin security canando continuamente pa brinda proteccion na e vehiculonan staciona eytras.
Busnan lo core den e area di hotel for di tempran te cu cuarto pa 12 pa e turistanan cu kier presencia inauguracion di Plasa Padu y e fiesta na Plasa Daniel Leo.
Na final un biaha mas Prome Minister Eman a haci un invitacion na pueblo di Aruba pa participa den e celebracionnan di 18 di maart, entre otro inauguracion di Plaza Padu dia 17 y ceremonia protocolar dia 18 di maart mainta tempran na Plaza Betico Croes.


text:
pa huy di intrusonan misterioso arma
ORANJESTAD.(AAN); Patruya di San Nicolas den oranan di marduga a wordo instrui pa bay na un cas situa na Savaneta pa atende un persona herida.
Patruya na yegada a haya ambulans caba na e direccion y e homber victima di inicialnan H.F.H.
Polis a papia cu e homber H. cu a declara cu e tabata drumi y na dado momento el a spierta direpiente ora el a scucha un hende na su porta di camber.
H. a wak dos homber desconoci bisti full na preto.
Nan cara no tabata visibel y ambos tabata arma cu machete.
Locual H. a wak, a pone haya miedo y panico y no a keda nada otro di lanta bula pasa dor di bentana di camber y cay pafor.
E bulamento di bentana tabata tin su consecuencia ya cu H. a haya varios corta na curpa entre otro na su man drechi.
Polis a controla cas di denunciante y tur porta tabata na lock y bentana tambe tabata sera y ademas ainda H no a sinti falta di nada.
Den cushina, sala y den camber polis a nota cu tin basta mancha di sanger riba vloer.
E caso di H. a mustra di ta misterioso ya cu no tin evidencia cu kiebra a tuma lugar mas ainda tur cos tabata intacto den cas .
H. a afirma cu e dos hombernan misterioso no a bay cu nada.
Personal di ambulans a hiba H. na Centro Medico Dr. Rudy Engelbrecht pa e ricibi atencion medico.
Patruya San Nicolas a pone central di polis na altura di e asistencia misterioso di dos homber desconoci na preto bista arma cu machete para na H. su porta di camber cu a pone reacciona mesora pa bula bentana pe salba su biba.


text:
Oranjestad – Diabierna marduga team di recherche drenta un cas na Madiki, relaciona cu un huiszoeking.
Durante dia Lito Laclè cu ta Vocero di cuerpo policial a duna e siguiente relato:
“Awe durante oranan di madruga Recherche di districto 1 a efectúa un huiszoeking na un adres na Madiki. Na e adres 3 persona nashonalidad Venezolano (2 hende homber y 1 hende muhe) y ilegal a wordo deteni. Por bisa tambe 1 pistool y munishon a wordo tuma den beslag. Pa mas detayes ariba e investigashon tuma contacto cu OM”.


text:
For di dia 7 di februari cu Nagico Insurances a lansa su campaña di Carnaval, a nota hopi creatividad di comunidad. Durante henter e temporada dushi di nos fiesta cultural di mas grandi, Nagico a lansa un campaña unico unda a invita henter e comunidad pa traha un clip y pone riba nan pagina di Facebook.
Reglanan tabata hopi simpel. Hopi biaha den temporada di Carnaval nos ta carpool. E clip mester tabata carnavalesco, cantando un of mas cantica di Carnaval den auto den un manera responsabel tras di stuur. E personanan cu a dicidi di participa a saca tur nan talento scondi, a disfruta y a crea clipnan masha original como tambe dibertido.
A crea disfraznan, canticanan canta estilo Karaoke y tur esunnan cu a sigui e campaña a sa di gosa, cantando hunto cu e talentonan scondi. Den un forma unico Nagico a manda un mensahe di conscientisacion na tur esunnan cu a participa den Carnaval pa gosa sin lubida di siguridad den trafico na Aruba.
Mirando tur e clipnan fenomenal pa Nagico Insurances, e no tabata facil pa saca ganado. Despues di sinta un anochi cu tur hurado cu a delibera rib’e criteria di e campaña a logra scoge e ganador y finalista. Esaki a keda den man di Stephanie Camacho, Nelleke Cardenas y Roxanne Kock-Croes cu como grupo a logra di bira e ganado oficial di e campaña “Nagico Carpool Challenge”.
Puntonan cu a resalta den e clip aki tabata e creatividad den texto di e canticanan scogi, a haci uzo di disfraznan fenomenal y mas importante ainda ta cu nan a mustra e importancia di uzo di faha di siguridad. Tur esaki na un forma hopi dibertido.
E di dos premio a bay pa Kasey Wever cu tambe e demostra su originalidad unda cu a drenta den auto y pasa busca otronan completamente disfrasa, incluyendo e Reina di Carnaval 63, nan a canta y a resalta e importancia di haci uzo di e “Road Service” di Nagico ora haya problema riba caminda.
Nagico ta hopi contento cu e resultado di e campaña aki y ta sigui pidi chauffeurnan pa stuur cu cautela. Ta corda tur hende cu si nan uni na e famia di Nagico Insurances, nan ta spaar 15% of mas, locual ta un averahe di 200 florin pa aña riba nan seguro di auto. Esaki ta adicional di un lista largo di bentaha cu Nagico so ta ofrece na su aseguradonan.


text:
TOPICO PRINCIPAL | ANGEL—KICO BIJBEL TA BISA DI NAN?
Kico Bijbel Ta Bisa di Angel?
Lo bo kier sa kico Bijbel ta bisa di angel? Lo bo kier sa ken nan ta, con nan a bin na existencia y kico nan ta haci? E mihor caminda pa haya contesta riba e preguntanan ey ta den Bijbel, e Palabra inspira di Dios. (2 Timoteo 3:16) Pues, laga nos wak kico Bijbel ta bisa.
Mescos cu Dios ta un Spirito, asina tambe, angel ta spirito invisibel cu “no tin carni y weso.” E angelnan fiel na Dios ta biba den cielo y tin acceso directo na Dios.—Lucas 24:39; Mateo 18:10; Juan 4:24.
Den pasado, angel tabata tuma curpa di hende pa cumpli cu cierto asignacion riba Tera cu Dios a duna nan, y ora nan caba, nan tabata kita e curpa di carni ey.—Huesnan 6:11-23; 13:15-20.
Aunke den Bijbel angel ta ser representa pa e sexo masculino y semper nan a tuma curpa di hende homber ora nan a bin na Tera, nan no tin sexo, pues nan no ta ni homber ni muher. Nan no ta casa ni reproduci. Ademas, angel no a bin na existencia originalmente como hende riba Tera, sea como baby, mucha of adulto. Jehova a crea angel, y pesey Bijbel ta yama nan “yiu hombernan di Dios.”—Job 1:6; Salmo 148:2, 5.
Bijbel ta papia di “idioma di hende y di angel”, loke ta mustra cu angel tin nan mes idioma y ta comunica cu otro. Aunke Dios a uza angel pa comunica cu hende, e no ta permiti nos adora angel ni haci oracion na nan.—1 Corintionan 13:1; Revelacion 22:8, 9.
Tin miles di miyones di angel, kisas hasta miyones di miyones. *—Daniel 7:10; Revelacion 5:11.
Angel ta “poderoso den fortaleza”; nan ta mucho mas fuerte cu hende y tin inteligencia sobrehumano. Ademas, nan por biaha hopi mas lihe cu hende of cualkier otro cos den e mundo fisico.—Salmo 103:20; Daniel 9:20-23.
Maske angel ta mucho mas fuerte y sabi cu hende, nan tin nan limitacionnan y tin cos cu nan no sa.—Mateo 24:36; 1 Pedro 1:12.
Jehova a crea angel cu nan propio personalidad, cu cualidadnan manera esnan di Dios y cu boluntad liber. Pesey, mescos cu hende, nan tambe por scoge pa haci bon of malo. Lamentablemente, algun angel a scoge pa rebeldia contra Dios.—Judas 6.
^ par. 8 E expresion original na Griego na Revelacion 5:11 ta referi na “10.000 biaha 10.000.” Pues esey ta duna e posibilidad cu por tin cientos di miyones di angel.


text:
“Por a nota den tur bario transformacion grandi riba tereno di infrastructura. Esaki ta pa hisa e calidad di bida di nos conciudadanonan. Tin barionan cu masha aña ta sclamando pa caminda di asfalta y awor nan ta hay’e”, segun Parlamentario Velasquez.
“Por a nota a lo largo di e Green Corridor e districtonan y barionan ta transformando birando masha bunita. Esaki ta e meta di e Gobierno aki, cu nos hendenan por tin acesibilidad na caminda pa por cana y haci ehercicio, pa nos muchanan por tin caminda pa hunga y desaroya y pa nos automobilistanan por tin caretera den bon estado y cu hogarnan di nos hendenan por tin bunita entrada”, e Parlamentario a splica.
“Nos hendenan merece e inversion aki y ta p’esey e Gobierno aki ta papia di un Aruba di cinco streya. Pasobra Gobierno kier pa nos ciudadanonan tin un calidad di bida halto, mescos cu loke nos ta ofrece na nos bishitantenan”, Parlamentario Velasquez a mustra.
“E hendenan negativo y pesimista di MEP ta burla di e pensamento figurativo aki cu Gobierno tin pa nos pueblo, pero ora bo ta soña cu cosnan grandi pa bo pueblo bo ta concretis’e y hacie realidad pa bo pueblo. Y esaki nos Gobierno ta realisando pa hiba Aruba su calidad di bida na e siguente nivel. Manera nos pueblo merece”, Parlamentario Velasquez a conclui.


text:
Comision di festival di buki pa mucha ta gradici sponsornan
Biblioteca Nacional Aruba ta organisa e festival di buki pa mucha en cooperacion cu otro partido y cu sosten financiero di sponsornan. Sin esaki lo no ta posibel pa sigui cada aña cu e promocion di lesamento. E ta un organisacion cu ta pidi hopi creatividad, bon maneho, input di hopi hende cualifica, hopi energia y recurso. Pa logra un exito, ayudo ta necesario.
Biblioteca Nacional Aruba ta gradici na prome lugar tur e muchanan y nan mayor pa participa cu entusiasmo. Ta un placer pa wak e muchanan gosa. Tambe ta gradici autornan local y for di otro tera, ilustradornan y contador di storia. Danki na organisadornan y guiadornan, boluntarionan, empleadonan di biblioteca. Un danki ta bay na Dept. di Ensenansa y Instituto Pedagogico Arubano (IPA). Un danki di curason pa e vision cerca e sponsornan RBC Royal Bank (main sponsor), librerianan DeWit & VanDorp stores, Plaza Bookshop, Samson Bookstore y Bruna, ELMAR, Kiwanis Club of Palm Beach, Tiara Air Aruba, Nagico, Organizacion EducarOfra, Praktijk fysiotherapie M.A.J. Maduro, Flora Market, Fatum y Quota International Club. Y por ultimo miembronan di prensa cu a distribui informacion pa e publico y a yuda cu e promocion. Hopi ta esnan cu a duna un man, tabata un honor pa traha hunto, masha danki!
Biblioteca Nacional Aruba ta invita tur mucha y publico en general pa hasi bon usa di e bunita coleccion di buki. Biblioteca ta sigui cu e trabou di promocion di lesamento y ta sigui stimula otro instancia cu ta traha riba tereno di lesamento. Biblioteca Nacional Aruba ta e centro di conocemento y encuentro pa e pueblo di Aruba.


text:
Mike Eman na lansamento di e candidato inovativo Michael Lampe
ORANJESTAD- (AAN): ‘BEAM’, e obra artistico y prominente di Michael Lampe diasabra anochi tabata yen di hende entusiasma pa yama bon bini na e candidato nobo di AVP, e conocido musico y unico den su genero Michael Lampe. Su maestra di ceremonia Alice van Romondt a conta di e tantisimo calidadnan di Michael pa despues pasa palabra pa lider di partido, kende a yama e candidato nobo Michael Lampe un bon bini den e partido berde.
Eman a conta atraves di un anecdota di e pakico di su escogencia pa Michael riba lista.
“Mi tabatin 16 aña ora mi ruman Henny a bin Aruba y a worde elegi pa rescata un partido cu un tempo tabata glorioso, victorioso, pero na e momento ey no tabatin ningun asiento den Parlamento di Aruba. Un partido di 1.200 voto. Henny tabatin 29 aña, caba di bin di Hulanda, e tabata hopi inovativo, yen di ideanan nobo pa lanta e partido back. Un di e prome cosnan cu e kier a haci tabata ‘cambia’ e logo rondo di partido. Un logo cu semper a keda yamativo y gusta specialmente pa hobennan. Ora Henny a cuminsa haci cambio den e logo, ami a cuminsa sapatia. Mi a protesta cu tur loke mi tabatin den mi y te unda mi bos por a yega. Naturalmente bo no ta gana e bataya den un caso asina. Mi a logra si cu e logo rondo a keda, Henny a pone algun strepi riba y bou dje.”
Lider di AVP Mike Eman a conta cu segun añanan tabata bay, e mes a cuminsa cambia e logo. Tur eleccion cu e tabata haya e encarga pa yuda pensa riba creatividad di partido, e tabata bin cu logonan nobo cu letranan futuristico di e momento.
“Loke mi kier bisa ta cu ora mi a bira 20, 22 aña, mi a realisa loke Michael Lampe a realisa. “Si bo kier rescata algo grandi, bieu den historia y parti di herencia di nos pais, bo tin cu conect’e cu e futuro pa e por sigui worde carga pa mucho mas aña. Esey ta locual Michael Lampe ta haci pa arte y cultura di Aruba.” Eman a splica cu e echo cu e ta para eynan cu e logo supermoderno di e partido di 13 asiento, ta pasobra cu partido a acepta e reto di inova, di cambia, di renoba y na mes momento di wanta na visionnan, na pensamentonan profundo di e Arubiano cu ta orguyoso di su herencia, di su folklore y di tur loke ta haci e Arubiano ken e ta.
” Michael a haci hopi mes riba tereno di arte y cultura di Aruba durante e ultimo añanan aki. Pesey cu nos ta sinti nos mes honra awenochi di por yam’e bon bini den nos famia grandi. Den combersacionnan cu mi tabatin cu Michael mi a confes’e cu mi sa masha poco di musica y tur esnan cu a yega di mira mi purba baila por confirma esaki. Esnan cu sa tende mi purba canta sa sigur cu mi sa poco di musica.”
Eman a bisa cu e sa di historia y loke ta haci nos un pueblo digno. “Ora mi tende con Michael ta conecta e pasado di Aruba, di loke ta haci nos orguyoso di nos balornan, di e sentimentonan profundo manera sr. Ras cu pasion a papia di dje, ta pasobra el a sinti cu e hoben aki a rescata algo grandi di e pasado di Aruba. El a carg’e y hib’e den futuro y a pone den brasa di e siguiente generacion.”
Dirigiendo su mes na Michael Lampe, Eman a bise cu nan tin un tarea grandi pa hunto hiba Aruba den un futuro nobo. “Nos tin cu inova, sigui cambia, sigui kibra bareranan pa Aruba haya oportunidadnan nobo, pero semper ancra den e balornan di e fundeshi di nos pais y bo a mustra di tin e vision ey.”


text: Djabièrnè último Korte a trata e kaso di ministerio públiko kontra Burney “Nini” Fonseca relashona ku e asesinato di H.Wiels. E kaso ta unu proforma loke nan ta yama regie, unda ta inventarisá deseonan ku defensa tin. Abogado di Fonseca Marije Vaders a splika korte ku e no a haña ni chèns pa e konsulta ku su kliente. Fiskal di ministerio públiko a bisa ku ta masha importante pa e kaso aki tuma lugá. Micheal Leesly ku tambe ta sospechoso den e kaso di asesinato di Helmin Wiels a hasi diferente deklarashonnan komprometedor. Segun Fiskal Rip Micheal Lessly lo a bisa ku ta e magnate di Loteria Robbie Dos Santos a dun’é òrdu pa organisá e morto di Helmin Wiels. Mas a leu Leesly a deklará tambe ku Fonseca a bisé ku Dos Santo a pidié tambe pa prepará e morto di H. Wiels. Na 2014 Leesly tabata sospechoso den e kaso Máksimus. Leesly ta biba den e bario di Koral Specht i ta relashoná ku e geng di “No Limit Soldiers” e tempu ei Leesley a menshoná nòmber kaba di Robbie Dos Santos den su deklarashonnan. E kaso ku a tuma lugá den Ougùstùs 2014 abogado Olga Saleh a bisa ku ta Leesly a deklará ku ta Dos Santos a paga i instruí pa mata Wiels. “Monster” Elvis Kuwas tambe a deklará ku ta Dos Santos a paga pa mata H.Wiels. Asina e abogado a bisa, pero entretantu e ta un hòmber liber. Dos Santos na yüli di 2014 e tabata sospechoso den e kaso di asesinato di H. Wiels i a detené un tempu. Wes komisario a pone den libertat pendiente e tratamentu públiko di e kaso aki. E tempu ei a detené Dos Santos na su kas na Brakapoti unda a listra e kas. A listra tambe su ofisina prinsipal na Dominguitu. Den e dianan promé ku H. Wiels a muri e tabata menshoná nòmber di Robbie Dos Santos relashoná ku benta di loteria. Segun H. Wiels kumpramentu di number via di sms ta ilegal i Dos Santos no tin e papelnan nesesario pa prueba esaki. Despues ku H.Wiels a muri e la ninga ku e lo ta envolví den e asesinato aki. Den e mesun rosea Dos Santos a bisa ku prensa ta traha ku redu i insinuashon i plama sensashon i rumor. Fonseca ta sospechoso den e kaso di H.Wiels unda ta investigando ken a paga pa mata Wiels. Fonseca ta sera na Hulanda, pero e por a sigui e kaso via di e video “Conference”. Anteriormente Fiskal Rip ku ta enkargá ku e kaso aki a bisa ku ta Fonseca ta e intermediario den e morto di H.Wiels i esnan ku a paga pa mata H.Wiels. Esun ku a mata H. Wiels ta sera ku ta Elvis Kuwas alias Monster. Fiskal Rip a bisa djabièrnè den korte ku e ke bolbe tende Mònster den e kaso aki.


text:
More information about "korsou"
Updated...
Nelson Navaro
E marcha aki a keda kategorisá komo un manifestashon pa sobrebibensia di pueblo … Nelson Navaro di Forsa Kòrsou a papia riba e insiguridat ku ta reina riba …
Jill Frans
Tags: Dayenne Celeste Jill Frans Korsou Curacao- Danki Dios- Ephrem J- live- music- R&B- latin- 2010- omg- Protailz- Miami. live performance korsou (www. ...
Humphrey Davelaar
Kòrsou ku Konseho Insular i BC nobo! - | Malprensa: PNP: Humphrey Davelaar (1 asiento). Pa t… e di…donan nobo: MFK: Jacintha Constancia, Sheldry Josepa …
Claudius Philips
Claudius Philips Ta Kla Pa Korsou! … WILLEMSTAD - Claudius Philips ta kla pa Kòrsou. Djabièrnè awor dia 2 di desèmber e talentoso kanta-outor Arubiano …
Maharo Isenia
Profundeur presentá pa Maharo Isenia. Ta t… aki di un programa ku tin komo meta informá pueblo di Kòrsou riba temanan aktual. E promé tema ta a…shon …
Angelo Dirksz
Extra - Notisia di Korsou - DEMANDA 5 AÑA PA TRANSPORTE 23 …: WILLEMSTAD,- Un demanda di 5 aña ta loke ku Abogado General mr. van der Schans a pidi ayera …
Darline Pinedo
Willemstad-Den e marcha di Karnaval 2009, pueblo di Korsou lo sera konosà ku un … Itel Martis,Els-Marie Soleana, Curt Pinedo,Darline Pinedo-Sanches i Asha …
Christiaan Criens
... Promé studiante di krusero di Kòrsou a yega haf di Kòrsou. Christiaan Criens ta bai bon na Holland Amerika Lijn.
Robby Schouten
Tags: News Studiantenan Becados Studiantenan di Korsou Korsou Curacao Alex Alberto Robby Schouten Leu Fo'i Kas Alex Alberto News. WIELS RIBA REMIGRASHON YUNAN …
Thakaidzwa Doran
Durante e reunion aki miembro di direktiva di Federashon di beisbòl Kòrsou (FEBEKO) Thakaidzwa Doran, kende a bira ehekutivo di COPABE tambe tabata presente …
Aki Tei
anto pa kulmina… mi ta prefera traha ku un grupo di makamba i yu'i korsou ku ke traha duru, ku traha ku e (minoria) di esnan ku gusta bochincha. undjis esnan …
Morgan Isenia
Extra - Notisia di Korsou - MORGAN ISENIA A ROGA HUES PA NO …: Morgan Isenia, konosido kolega di radio, pero den e kaso aki manager di Beep Beep Brievengat, …
Enrique Muller
Himno_di_Korsou - Himatsubushi Wikipedia: The website of the insular government of Curacao …
Lucille Hoelen
Avion a daña: bùrsalnan pegá na Kòrsou | RNW Aworaki: Lucille Hoelen di SSC (Stichting Studiefinanciering Curaçao) ta bisa ku n'e momentu akí ta trahando …
Nan Pir
Extra - Notisia di Korsou - PISKADO TA TOPA BOTO KU DROGA NA …: Piskadónan a yega playa Kenepa chikí topa boto ku bulto straño den dje … wardakosta a …
People by job: ABCDEFGHIJKLMNOPQRSTUVWXYZ People by company: ABCDEFGHIJKLMNOPQRSTUVWXYZ


text:
Oficina di Inovacion cu ta resorta bou di Ministerio di Asunto General, Ciencia, Inovacion, Desaroyo Duradero, Sector Primario y Cultura, ta cla pa ricibi tur esnan cu ta kere cu hunto por traha pa haci di Oranjestad, e siguiente Soho of Wynwood.
Su director, Bianca Peters, ta na cabes di un ekipo di mentenan creativo cu hopi boluntad pa haci di nos centro di ciudad un destinacion mundial cu ta ofrece hopi mas cu djis compras.
Na final di e presentacion duna pa Goldman Properties y cu a tuma lugar algun dia atras na sede di Oficina di Inovacion, mayoria di esnan presente a bisa cu nan ta dispuesto pa haci di e obhetivo aki un realidad; algo cu ta entusiasma nan hopi.
Entre nan tabatin ehecutivonan bancario, inversionista, comerciante y tambe artista. Situa na Kruisweg den curason di Caya Grandi, Oficina di Inovacion ta bon posicion pa ricibi tur esnan interesa den forma parti di e esfuersonan, mantene un bista cerca di e desaroyonan y ta den contacto continuo cu tur stakeholder.
Peters a splica cu Gobierno di Aruba a inverti masha hopi durante ultimo añanan den e renobacion di centro di ciudad, incluyendo Caya Grandi, Plaza Daniel Leo y henter e becindario; cual algun proyecto relacion cu esey, ta actualmente den ehecucion.
Adicional n’e enfoke riba infrastructura, dos aña pasa Gabinete Mike Eman II a firma na Miamia un MOU cu Goldman Properties.
E compania aki t’esun responsabel pa revitalisacion di barionan na Merca cu awe ta masha popular y bishita manera Soho na New York y Wynwood na Miami.
“Nan ta hopi bon den combina arte, cultura y historia cu e DNA di un cierto becindario y esey ta loke nos ta desea di mira sosode na Aruba tambe,” asina Bianca Peters a bisa.
“A desaroya Caya Grandi masha bunita cu cayanan nobo, pero tin otro sector cu por desaroya mas ainda; y no solamente desaroya pero hunto sinta pensa kico mas nos por haci na Oranjestad.”
Gobierno ta di pensa cu e funcion como centro di compras ta sumamente importante, pero mester percura tambe pa por ofrece na local y bishitantenan otro tipo di experiencianan.
Ta papia aki di restaurant, tayernan di arte, galerianan, etc.
E proximo paso den e esfuersonan aki ta cuminsa forma e contacto cu tur esnan cu ta kere den e vision aki y cuminsa traha riba acuerdonan concreto. Con pa hinca mas bida den centro di ciudad, con pa trece propietarionan di edificio y empresarionan nobo hunto den sociedadnan beneficioso pa ambos.
Esnan cu kier haya sa mas di e movimiento aki y/of ta interesa pa forma parti di dje, por tuma contacto cu Oficina di Inovacion mandando un email na info@bi.aw of yamando 588-7075. Asina por sinta hunto y wak con por aporta n’e revitalisacion y creatividad cu por inyecta den Oranjestad.


text:
Mi a cuminsa hunga baseball na edad di ongeveer 6/7 aña den cunucu banda di cas mes na Tanki Leendert, hunto cu...
ORANJESTAD – Nos a ricibi e grato noticia cu e talentoso hoben pelotero Brandon Rincones ta firma cu e ekipo di Boston...
ORANJESTAD – Mas cu 2 siman pasa cu Xander Bogaerts a ricibi un deadball ariba su man drechi, pero ainda tin un...
ORANJESTAD – Diadomingo a tuma lugar entregamento di uniform di e Seleccion di Big League di Aruba cu lo participa den e campeonato...
Nos di Sports Zone Aruba ta presenta un encuesta cortico tocante di baseball di Aruba. Ultimo dianan a bin hopi discussion di...
WILLEMSTAD – Komishon organisadó di “Clásico Internacional de Beisbol Juvenil”, ta trata aki di e komishon ku ta organisá e kompetensha di...
ORANJESTAD – Durante di e partido ayeranochi di ekipo di Boston Red Sox contra Houston Astros nos orguyo Arubano Xander Bogaerts ta...
ORANJESTAD – Den gran forma ekipo di North League ta titula Campeon den Senior Division durante campeonato di Subway Series 2017. Un...
ORANJESTAD – E deporte di baseball ta un deporte domina pa e ser masculino y ta un di e deportenan cu te...
Little League Subway Series: Center vs South


text:
Healthy Indoors Workshops
Workshops pa un Lugar di Trabou Saludabel
SVb conhunto cu Fantastic Gardens y Viana Healing Center ta organisa 4 dia sumamente interesante cu varios topico relaciona cu crea y mantene un luga di trabou saludabel pa tur empleado.
Salud den e luga di trabou ta algo cu ta concerni nos tur pero desafortunadamente hopi biaha no ta haya su atencion debido. Den e siman di september 18 te cu 21 lo tin 4 dia yena cu informacion valioso pa tur e doñonan di trabou y personal di departamentonan di Recurso Humano. Tur organizacion cu kier siña cua factornan por afecta e salud di e empleadonan den nan luga di trabou lo haya e workshopsnan di interes. Lo ta bay tin recomendacionnan cu lo por yuda pa baha absentismo (AO) di cualkier organizacion sea den sector priva of publico.
E evento lo cuminsa diamars 18 di september cu e workshop “How to Grow Fresh Air with Plants” cu lo wordo duna dor di sr. Felipe Montoya. Den e workshop aki lo comparti cu organizacionnan con bo por crea aire fresco den cualkier luga di trabou cu ta den un edificio, kico ta e factornan pa tene cuenta cun’e, y tocante e mantencion di esaki. Ta conoci cu tin 10 matanan cu ta enrikece e aire den cualkier luga sera y ta purifica esaki cu oxigeno fresco den e ambiente. E realidad ta cu pa por disfruta pa temporada largo di e beneficionan aki den cuadro di bo salud, tin sierto medidanan cu mester wordo tuma pa por mantene e Oxygen Plants nan aki. Sr. Montoya lo elabora riba esaki.
Dia 19 di september Dr. Carlos Viana di Viana Healing Center lo toca e tema di “What the Beep! Bio-compatible Employee Enrichment Programs”. Aki lo comparti differente factornan cu no ta visibel ni tampoco tangibel pero cu ta presente den luganan di trabou manera oficina. En particular luganan cu no tin mucho ventilacion tin varios aspectonan cu lo por haci empleadonan malo sin cu nan por ripara ni tuma nota di esaki. Varios biaha ora cu e empleado a manifesta e sintomanan ya ta laat paso e ta bira malo cu consecuencia cu e lo bay AO. Dr. Viana lo comparti na tur presente su experencia y conocimento amplio di e material di malesanan relaciona cu trabou pero tambe kico e organisacionnan por haci pa preveni e situacion pa bira malo. Dr. Viana lo comparti tocante e Bio-compatible Employee Enrichment Programs cu el a desaroya.
Dia 20 di september Sra. Flora de Vries- Petronilia lo presenta un topico serio pero actual na Aruba di “Sick Building Syndrom”. E berdad por ta duro pero como gerencia e ta importante pa evalua si e luga di trabou no ta pasando birando un edificio di malesa o mihor dicho un “Sick Building”. Kico e fenomeno aki ta, con e ta afecta e productividad y absentismo pa cualkier organizacion ta djis un par di informacion cu lo wordo comparti den e workshop aki door di Sra. De Vries-Petronilia. E enfoke ta pa percura cu tin un plan di prevencion pa evita cu pa motibo di e sindroma aki cu e empleadonan su bienestar y salud ta bay atras te hasta bira critico. SVb ta na disposicion di tur organizacionnan publico y priva pa acepta e invitacion aki. E compromiso pa baha e absentismo door di malesa ta un responsabilidad mutuo entre e dunado di trabou y e empleado. Den esaki SVb tey pa por guia e proceso aki y duna recomendacionnan pa un luga di trabou mas saludabel, puro, y na final cu ta mas productivo.
E ultimo dia di e secuencia di workshops lo ta den seno di un Panel Discussion y Interactive Workshop entre e participantenan y tur e 3 oradornan. Durante esaki lo conclui e siman cu kiko cada representante a hanya mas interesante, practica, y pa por aplica esaki den su luga di trabou na bienestar di e empleadonan cu ta traha den e edificio di e organizacion concerni. Tur participane lo ricibi un Certificado di Participacion como aprecio pa a atende e sessionnan cu lo hasi un impacto positivo na e estado di salud di e empleadonan.
E oportunidad aki ta wordo extendi na dur doño di trabou, hefe di departamento di Gobierno, ehecutivo di Recurso Humano, y cualkier miembro di gerencia cu ta concerni e topico di crea un ambiente saludabel di trabou pa su personal cu ta traha den un luga di trabou cu ta paden y ta un espacio sera. Tur workshops ta completamente gratis y cada organizacion por manda maximo 2 representante pa atende e siman di “Healthy Indoor Environment Workshops”. Pa mas informacion y pa registra por yama 592-2770 of tambe por manda un email na commercial@fantasticgardensaruba.com.


text:
For di aña pasa, Minister dr. Alex Schwengle a cuminsa cu e proceso pa tur organisacion cu ta resorta bao di su Ministerio ricibi e hermentnan y cumisa e proceso pa yega na “good governance” den organisacionnan trahando den area di salubridad, deporte y cuido di hendenan grandi. Particularmente ta aplica pa esunnan cu ta ricibi subsidio for di Gobierno.
E di tres workshop den e trayectoria a tuma luga diasabra na Bestuurskantoor. Hopi organisacion e. o. Departamento di salud, Wit Gele Kruis, IMSan, SABA, Lotto pa Deporte, Comite Olimpico Aruba (COA), ASU, UO AZV, Club Kibrahacha, FFD, IVA, Cas Marie, IBiSA, Sport Subsidie Commissie y SVb ta haciendo pa algun tempo caba di nan parti loke mester pa yega na e status di “Bon Gobernacion”, unda cu no solamente ta refleha kico nan ta haci cu e fondonan, pero tambe ta relata nan proceso di decision pa cu e fondonan aki.
Di parti di Centro Kibrahacha, un organisacion cu ta provee oportunidanan pa recreo, movecion y diberticion pa hende grandi den forma di un club social, tabata presente e. o. Dick Groenen, kende ta miembro di e “Raad van Toezicht” di parti di Rotary Club.
Rotary Club ta e organisacion cu a funda Centro Kibrahacha y ta sigui despues di mas di tres decada como un di e sostenedornan mas importante di e club.
Groenen ta splica cu for di ya seis luna pasa e structura di maneho di Centro Kibrahacha ta conociendo cambionan grandi den cuadro di adaptacionnan necesario pa cu e club mes en general y pa cu e rekisitonan cu Ministerio di Salud Publico ta pidiendo pa yega na bon gobernacion den tur organisacion cu ta ricibi subsidio for di dj’e. E comision di supervision ta di acuerdo cu e modelo di maneho nobo cu nan ta introduciendo.
Director di Centro Kibrahacha, Jeffrey Matos, a expresa cu e ta haya e workshopnan un tremendo iniciativa di Minister Schwengle, hunto cu e introduccion di e sistema di subsidio nobo. E workshopnan ta conecta bon cu e proceso cu Centro Kibrahacha ta pasando aden.
Matos a agrega cu Centro Kibrahacha tin un bon team di hende cu experiencia relevante tanto den su directiva como den e comision di supervision.
El a bisa cu nan ta kere den e sistema di subsidio nobo y a cuminsa prepara p’e y ta convenci cu nan lo logra yega nan metanan pa cu good governance. E tipo di encuentronan manera esun organisa diabierna sigur ta un sosten den e proceso, el a remarca.
Centro Kibrahacha ta traha riba e parti preventivo, unda cu tin e meta pa provee servicionan pa personanan di edad 60+ cu ta yuda mantene nan socialmente bezig, saludabel y activo.
E aña aki lo tuma luga un investigacion nacional pa determina kico e necesidadnan ta pa recreo entre nan grupo meta p’asina ofrece miho servicio na e comunidad. Tur hende kier bira grandi, pero mester enfoca tambe riba bira grandi y biba cu calidad, esaki ta un tarea cu henter e comunidad ta responsabel p’e y no solamente Gobierno, e famia of un fundacion. No ta descarta cu Centro Kibrahacha lo conoce un expansion, pero esaki ta algo cu e investigacion lo mester mustra, si tin un necesidad pa mas centro, of tin suficiente sosten caba.
Di parti di Comite Olimpico Arubano, Nicole Hoevertsz a expresa cu e workshopnan ta haya e apoyo completo di COA. Implementacion di good governance ta un exigencia di Comite Olimpico Internacional y tambe di federacionnan internacional individualmente.
Hoevertsz a splica cu p. e. mescos cu COA, organisacionnan local manera e bond di futbol y e bond di landamento, respectivamente liga internacionalmente na FIFA y FINA, ta den e proceso caba pa introduci reglanan di bon gobernacion como un exigencia di e organisacionnan internacional.
COA ta bezig caba for di anja 2008 cu e sistema nobo y ta bezig for di 2015 cu e tema bao di e federacionnan local. El a afirma cu e federacionnan a brasa e sistema. No por ta asina cu un organisacion ta traha cu fondonan publico, y subsidionan priva y nan no ta duna cuenta adecuadamente di loke ta pasa cu e fondonan y pakico. Transparencia ta e palabra magico, el a remarca y esaki ta encera tambe transparencia pa cu e proceso di tuma decision.
Reglanan riba papel ta importante, pero mas importante ta nan aplicacion den practica, Nicole Hoevertsz a comenta, anjadiendo cu ta bon pa sa cu ta masha hopi organisacion mundialmente ta pone enfasis riba good governance como parti di nan fundeshi, y cu – mescos cu Ministerio di Salud Punlico, Deporte y Cuido di Nos Grandinan – nan ta introduci’e dunando tempo na esunnan cu mester traha riba esaki den nan mesun ceno y ta ofrece un periodo di transicion; e implementacion ta bay progresivamente.


text:
Serena Williams A dicidi pa no defende su titulo di Austrailian open, despues cu el a duna luz 4 luna na su prome yiu no tin nada di haber cu e torneo. Esaki ta segun e relato publica pa AP. E di shete biaha campeon di Australian Open a confirma esaki diabierna ultimo. E ta bisa cu e lo no purba di defende su titulo cu el a gana aña pasa y cu e no ta convenci cu e lo gana esaki . Wiliams a hunga den un torneo siman pasa na Abu Dhabi ta test su condicion, y a indica despues di su perdida contra e campeon di Frech Open Jelena Ostapenko cu e no lo biaha pa Melbourne.
“Despues di a competi na Abu Dhabi mi a realisa cu mi tabata hopi cerca, pero mi no ta unda mi kier ta personalmente”,Williams a bisa. “ Mi coach y mi team Semper a bisa solamente bay na torneonan unda bo ta prepara pa gana. E ta sigui bisa mi por competi den e torneo pero mi no djis kier t’ey pa competi, mi kier haci miho cu esey y pa haci esaki mi mester un tiki tempo mas.”
Williams tabata na estado tempo cu el a gana na Melbourne Park aña pasa, su Open era record di 23 Grand Slam single title. Williams no a tira un conhunto mientras cu el a gana e titulo aña pasa y su Victoria a yud’e pa asina recupera cu ranking mundial number 1. Williams di 36 aña di edad mester solamente un titulo mayor mas pa iguala e record di tur tempo di Margaret Court, kende a gana 13 di su 24 Grand Slam titulo prome cu era di open a cuminsa na 1968.


text:
Dos a nenga y un a admiti:
ORANJESTAD (AAN): Jeugd en Zeden Politie tin tres di cuater homber sospechoso deteni. E tresnan deteni ta R. Malmberg, I. Jansen y C. Geerman. Tur ta hombernan adulto caba ta wordo sospecha di a abusa di un mucha muher di apenas 13 aña e tempo ey.
Tur cuater a keda deteni pero mientrastanto uno a wordo laga den libertad pendiente investigacion. E grupo aki ta conoci den e mundo di Futbol hungando pa teamnan di futbol veterano Estrella na Aruba.
Dos di esnan deteni ta nenga pero un di e tresnan a admiti su culpabilidad di a abusa e menor di 13 aña. E caso no ta data di awor aki pero ta un caso cu a tuma lugar ya caba como dos aña pasa.
Mirando cu Jeugd en Zeden Politie tin man yen cu basta caso, a dicidi di atende cu e caso awor. Casonan cu yega na Jeugd en Zeden Politie no ta bay den doofpot. Ta segun caba cu un caso ta sigui pa e otro. Tin hopi otro caso cu ta haya prioridad.
Un caso cu caba di sosode y yamada drenta ta dune atencion mesora pa asina no perde evidencia. Un caso cu a sosode y despues di algun dia of siman ta entrega keho, dimes e caso aki ta haya su atencion pero otronan cu ta mas peligroso ta bay prome.
Ora cu ta papia di casonan peligroso, por ehempel casonan caminda e victima ta den cercania di e malhechor. Cercania sea den mesun cas of cercania caminda ainda e mucha por yega den e area caminda e malhechor of abusador sexual ta. Autoridad ta actua mesora pa e casonan aki y asina protehe e victima menor di edad.
Awendia e mucha muher tin 15 aña caba. Tempo cu el a wordo abusa di e hombernan aki e tabata mas jong. Pero awor na 2017, keto bay e ta menor di edad. E futbolistanan a probecha di e chens y asina tabata topa cu e hoben y a abusa di dje. E caso mes no tin nada di haber cu encuentro durante wega di futbol.
Mas cu dos siman caba e tres futbolistanan ta deteni. E mayornan di e menor a entrega keho pa loke a sosode cu nan yiu.
Aunke ta mayornan mes a entrega keho, mester remarca cu awendia no mester warda un mayor dal un stap asina. Un conocir of un bisiña etc cu constata cu tin un abuso sexual di menor ta tuma lugar, por entrega un keho y lo wordo atendi. Den pasado e mayor ta esun cu mester entrega un keho pa abuso cometi contra su yiu menor. Cos a cambia awendia cu e leynan. Hopi caso di abuso di menos ta sosode na Aruba.
Ademas huez ta baha pisa y Ministerio Publico tambe riba sospechosonan mayor di edad cu ta presta nan mes pa drumi cu menor. Hopi caso similar tin na Aruba y te awe ainda tin hende sera den KIA pa mesun acto asina. No ta pasobra e menor di 13 aña laga bo, abo cu mas di 30 aña den e caso specifico aki of cualkier mayor di edad mester hacie. Bo mester respeta y asina compronde cu ta contra ley pa drumi cu menor.
Awor e trio futbolista ta sera. Door cu semper nan ta cana hunto, a detene tur tres di cual uno a admiti caba di a comete e abuso.


text:
Siman pasa den sala di Conseho di Minister, a tuma lugar firmamento di acuerdo pa construccion di MFA Santa Cruz. Di e manera aki Gabinete Mike Eman II ta tuma un stap mas leu pa brinda un mihor calidad di servicio publico den seno di cada districto.
E Facilidad Multifuncional di Santa Cruz, ta bira e di 4 despues di Noord, Paradera y Savaneta. Ta keda pendiente riba lista MFA San Nicolas y Dakota.
E acuerdo aki a keda firma dor di sr. John Hodgson den nomber di Stichting Onroerend Goed Aruba (SOGA), Minister di Infrastructura Benny Sevinger y Director di BIC, Anthony Thiel.
N’e ocasion tambe tabata presente representante di Departamento di Obranan Publico (DOW) y Aruba Investment Bank (AIB), como tambe di Oficina di Maneho di MFA.
Minister Benny Sevinger a expresa su satisfaccion pa cu su firma duna inicio na construccion di otro MFA pa pueblo di Aruba.
Despues di apertura di MFA Noord y MFA Paradera, a registra un aceptacion grandi di parti di ciudadanonan cu ta haci uso di e facilidad.
MFAnan ta un iniciativa di Prome Minister Mike Eman pa re-emplasa e Oficinanan Auxiliar di Gobierno den districto cu a bira hopi chikito pa nos poblacion y, na mesun momento, ofrece un variedad mas amplio di servicio.
E titular di infrastructura a indica cu e deseo tabata pa a cuminsa hopi prome cu e construccion di MFA Santa Cruz, pero tabata un reto p’e ekipo pa haya un tereno adecua. Finalmente a acorda riba un tereno banda di e oficina actual di rijbewijs.
Mescos cu otro MFAnan, e edificio di dos nivel, ta destina como sede pa oficina, personal y servicionan di Oficina Auxiliar di Gobierno (Hulpbestuurskantoor), ademas di otro departamento publico y oficina priva.
Tambe e Facilidad Multifuncional lo conta cu espacio pa reunion, biblioteca y cafetaria, entre otro.
Destaho Publico pa construccion a ser gana pa BIC Aruba N.V. cu a construi MFA Paradera tambe na satisfaccion di Gobierno, segun Minister Sevinger.
Ta spera cu e ceremonia di ‘ground breaking’ lo ta den un par di siman despues cu haci e trabounan di preparacion necesario.
BIC a compromete su mes di keda cla y entrega e edificio den un termino di 220 dia, loke ta nifica e ultimo trimester di 2017.


text:
Ayera tardi Prome Minister Mike Eman y Minister Mike de Meza a sali pa St. Maarten pa un bishita relampago, sigur di 24 ora, despues cu e mes kier pone su mes na altura di daño causa dor di orcan Irma.
Tambe nan a bay cu algun Polis y a hiba hopi awa y cuminda, cu tanto ta haci falta e.o. pa nos propio hendenan, e.o. pa nos propio Polisnan cu ta na St. Maarten.
E intencion ta pa bolbe ayera of awe madruga mes y bin cu varios Arubiano cu kier bin Aruba, sin tin cu paga nada. Esaki lo core riba gasto di Gobierno.
E delegacion aki a ser compaña pa dos fiel colaborador, esta Marko Espinoza y Nelson Speed Andrade, kendenan tin tarea pa filma y saca potret, tur unda e Prome Mandatario ta pasa.
E lo hiba combersacion cu su colega Prome Minister Marlin y ta spera di por topa tambe cu Rey Willem Alexander.
Despues di esaki, e delegacion Arubano aki lo bolbe Aruba y ta intencion pa trece algun Arubiano cu ta pega ainda na St. Maarten.
Pesey un di e avionnan cu lo haci e buelo aki ta di PAWA, den cual Minister Mike de Meza ta bay cu e productonan cu lo ser manda.
Tambe lo biaha algun Polis y personal di Rampenbureau, pendiente di algun miembro di Cruz Cora.
Nos kier menciona, cu tog un noticia fastioso, cu un di e pacientenan cu a bin pa haci dialyse, a fayece ayera merdia na Aruba.


text:
E rikesa di e kòmbersashonnan komo kriterio di rikesa di un komunidat i un desaroyo resiliente
So kòmbersashonnan riku por trese e kambio kultural pa un desaroyo resiliente i duna bida na un infrastrukturanan ku sin’é ta kore e risiko keda bashí.
Ya pa basta añanan kaba nos ta trahando den desaroyo di proyektonan pa impulso di desaroyo ekonómiko, bienestar sosial, i kreashon di rikesa dor di yudansa den transnashonalisashon di kompanianan, búskeda di oportunidatnan komersial i inovashon no so pa nos klientenan ma tambe pa tur esnan ku ta rondoná nos (amigunan, famia, partnernan, ets.). Un espasio ku ta transnashonal mes, e ta inkluí nos klientenan i amigunan den Montevideo i Bilbao, nos familiarnan na Barquisimeto i Madrid, nos partnernan na Santiago/Buenos Aires i un lista largu ku no tin di aber nada nada ku fronteranan será i espasionan di akshon limitá. Nos ke traha i yuda trese dilanti proyektonan pa desaroyo di rikesa i bienestar tur kaminda nos ta i esnan di nos ta.
Ayera nos tabata kòmbersá ora nos tabata kome riba distinto modelonan di desaroyo i kreashon di espasionan – no so geográfiko – pa atraé oportunidatnan di negoshi i inovashon, esta kreashon di rikesa i bienestar sosial. Den e kòmbersashon ei David a bisa un kos ku a keda ankrá na mi kabes i ku, mi ta kere, ta e klave pa un desaroyo resiliente i duradero.
David a rekordá nos un frase «E rikesa di un pais ta wòrdu midí pa e rikesa di su kòmbersashonnan» ku Fernando Flores a bis’é algun tempu kaba. Rònt e mesa nos a sigui desaroyá e idea ei i den un forma kla nos a wak kòn den diferente logánan ora ta buská stimulá desaroyo tur ta kibra kabes pa desaroyá infrastrukturanan lubidando tur otro kos. Infrastrukturanan sigur sigur ta nesesario i nan den tur kaso tin un impakto positivo den PIB a korto plaso pero infrastrukturanan no lo trese djun forma místiko e kambio kultural nesesario pa un desaroyo resiliente i duradero.
Ya algun dia kada nos tabata artikulá e idea ei ora nos tabata papia den SimanAki! riba e importansia di e kapasidat pa kreá i desaroyá relashonnan i aliansanan na nivel regional i transnashonal. E kapasidat ei ta wòrdu midí pa e kòmbersashonnan den kual nos ta partisipá, e rikesa di e kòmbersashonnan ei i e interakshon ku nos tin ku otro. Esaki ta hiba nos na otro kos importante, esta, den niun okashon e desaroyonan aki ta un wega di suma sero. Miéntras mas espasionan kaminda desaroyonan positivo ta tuma lugá, mas partnernan tin pa desaroyá proyektonan huntu.
Pa hopi aña nos a sigui e desaroyonan positivo ku a tuma i ta tumando lugá na Cabo Verde kaminda kòmbersashonnan alimentá dor di un enfoke den konosementu i transnashonal grasia na komunidatnan bibando pafó, kreashon di produktonan duradero ku atraktivo sosial i desaroyo di hermentnan pa artikulá e kòmbersashon a atraé invershonan importante ku a pon’é komo ehèmpel di desaroyo sin rekursonan natural.
Un ehèmpel kla di e poder di e trasnasonalisashon i enrikesimentu di e kòmbersashonnan ta e globalisashon di e demokrasia impulsá dor di e imigrantenan arabir
a segunda y tercera generación de árabes en Europa está protagonizando una verdadera revolución. El acceso constante y directo a la información local de los países de origen de sus padres a través de la TV por Satélite y la participación directa en la opinión árabe a través de Internet, están haciendo más por globalizar la democracia que los sueños quirúrgico-imperiales de Rumsfeld y Bush. Las “remesas de inmigrantes” estan siendo la principal aportación de divisas para países hambrientos de tecnología para desarrollarse. Y la cultura popular mestiza (del eurokebab al rai) representa las primeras señas de una nueva identidad globalizada. ¿Qué podemos hacer por reforzar la “globalización mediterránea”? De momento, rechazar la autodenominada Constitución Europea.
Manera nos tabata bisa den un presentashon algun dia kaba, e kòmbersashonnan tin konsekuensianan i e rikesa i balor di e konsekuensianan ei tin un relashon direkto ku e rikesa di su kòmbersashonnan. P’esei nos ta invitá nos amigunan i klientenan lesa tur dia 200 medionan di komunikashon.
Resiliencia! i SimanAki! ta dos proyekto bou di kual ta residí e deseo di enrikesé i transnasonalisá e kòmbersashonnan. Loke ta enkurashá nos publiká Resiliencia! i SimanAki! i pone nan disponibel djun forma gratuito ta e konvikshon ku so un sosiedat ku disponé di un inteligensia real riba loke ta sosodé pafó di su fronteranan, ta kapas pa balorá di un forma sensato e risikonan i oportunidatnan, hasi na su mes preguntanan, pone su dilanti retonan i habrí kamindanan nobo di bienestar komun.
So kòmbersashonnan riku por trese e kambio kultural pa un desaroyo resiliente i duna bida na un infrastrukturanan ku sin’é ta kore e risiko keda bashí.
Ta nos deseo sigui desaroyá e trabou aki i haña partnernan, amigunan i espasionan nobo ku enrikesé e kòmbersashon.


text:
Mahuma – Diahuebs marduga patruya di Santa Cruz ta topa cu un pick up long bed color blanco, mey mey caminda.
Mes ora ela haya nan atencion.
Banda di e pick up tawata tin un hende homber para cu un machete den man, pero manera ela wak polis ela cuminsa core. Ela core drenta un cura y despues desaparece den un mondi, lagando su machete y slofnan atras.
Polis a bay controla e papelnan den auto, mirando cu e no tawata tin plachi number ariba dje. A resulta cu e auto ta pertenece na un adres eybanda mes, na Mahuma.
A bay e adres y puntra e habitantenan si e auto ta di nan y nan kiermen cu si y cu e tawata staciona eynan algun rato prome. Indicando cu nan no tawata na altura cu e auto a wordo horta.
Polis a avisa nan kiko nan mester a haci, pues pasa warda y haci denuncia na departamento di Joy Riding/ Ladronicia.


text:
E cantidad di personanan cu enfermedadnan cronico ta aumentando y uzo di medicamento y conseho di estilo di bida ta hunga un rol importante.
Mi kier enfoca riba uzo di medicamento y disponibilidad di dunado di cuido. E mal uzo di medicamento di parti e pashent ta debi na e desconocimento di e remedi, generalmente causa door di falta di informacion, mal interpretacion, lubida di tuma medicamento na orarionan specifico (mas ainda ora tin uzo di diferente medicamento na mes un momento) of pasobra e persona tin dificultad pa guli e medicamento. Sin laga afo falta di motivacion dor di e duracion di e tratamento of efecto negative, segun Dellanire Maduro.
E necesidad di tratamento por no ta duidelijk pa un pashent cu ta haci cu na momento cu e no presenta sintomanan e ta stop cu e medicamento siendo cu mester mantene esaki te ora cu dokter informa/indica lo contrario. E momento cu un dunado di cuido no duna instruccion claro na e pashent e risico di e pashent ta aumenta.
E mal uzo di medicamento ta un desventaha no solamente pa e pashent sino tambe p’e cuido medico. Si no sigui e terapia manera debe ser, e pashent ta expone na mas keho, un disminucion di su expectativa di bida y calidad di bida. Consecuentemente hopi biaha esaki ta hiba na mas opname na hospital, extra onderzoek of maneho di e complicacionnan cu por a wordo preveni, Maduro ta splica.
Pa logra cu pashent ta sigui e instruccionnan di un dokter mester tin e. o. un bon comunicacion, confiansa, motivacion y empatia pa cu e pashent. E dokter mester ta disponibel p’asina logra cu e maneho ta wordo bon sigui.
Mester scucha e deseo di e pashent y tene esaki na cuenta y yega hunto na un acuerdo tocante su terapia. Si nos dedica suficiente tempo na e pashent, e lo yuda yega mas liher na e diagnostico y consecuentemente yega na un acuerdo rib’e tratamento. Mester tin respet p’e pashent y tambe vice versa, e candidata di POR ta mustra.
Awendia ta facil pa busca informacion riba enfermedadnan, nos mester ta habri pa pashentnan busca informacion y durante consulta aclarea duda cu e pashent por tin y asina evita mal interpretacion, nos por hasta guia e pashent cua ta e fuentenan di informacion confiabel. Nos mester stimula nos pashentnan pa ta mas participativo, pa haci pregunta durante consulta medico y no bay cu duda cas.
E confiansa entre medico y pashent ta di suma importancia, pa logra esaki e pashent y e dokter mester por domina e mesun idioma, comunicacion ta esencial. Si no tin un bon relacion dokter-pashent, no ta bay tin un bon apego na e terapia, consecuente no lo alcansa e resultado desea di e terapia cu pashent tin cu sigui, Maduro ta enfatisa.
E dokternan di cas (specialista di eerstelijn) mester haya e espacio suficiente pa conoce e pashent, haci preguntanan necesario, haci examen fisico di e pashent debidamente y sigur un punto hopi importante pa e tempo alcansa pa por registra tur e informacion/data colecciona di cada pashent.
Actualmente tin varios dokter di cas cu mas di 3 mil pashent, cu por ta un di e causanan cu ora un pashent kier pidi un cita “no tin”, cu ta afecta e calidad di servicio y nos cuido medico. Aruba tin tekort no solamente di specialista di tweedelijn sino tambe di dokter di cas.
Tambe tin dokternan cu no ta traha e orario completo.
Pa mehora e cuido duna den hospital lo ta ideal pa crea multidisplinaire teams, dividi departamentonan a base di enfermedad. Esaki ta nifica cu mester tin mas samenwerking, p’asina e pashent por haya atencion medico manera debe ser, Maduro ta remarca.
E problema di lista di espera no ta di awor, e tin varios aña caba, diferente solucion por a bin cu ne pa reduci e lista di espera, por a duna “studieopdracht” pa basisarts specialisa den e terenonan cu tin scarcedad p. e. oogarts, neuroloog, poortarts y asina e lista di espera lo tabata menos awe y mas importante menos pashent lo a sufri e complicacionnan dor di a warda pa un cita. Tempo den salud ta crucial, dor di warda e por tin consecuencianan devastador pa e pashent y su sernan keri, e candidata di POR ta continua bisando.
Riba un pagina online Hulandes, tin vacaturanan pa atrae Hulandesnan bin Aruba pa traha na Aruba como zaalarts, mientras tin mediconan general Arubiano trahando como taxista y den construccion e. o.
Actualmente specialistanan ta wordo overbelast cu trabou, cu ta afecta nan calidad di servicio y sin laga afo nan salud. Si un dokter kier participa na un seminario p. e. e mester busca un waarnemer, cancela su citanan. Nos kier nos medicina ta “up to date” pero na mesun momento nos no ta duna espacio pa esaki sin cu e ta a costo di citanan cu tin cu wordo posponi, Maduro ta splica.
Nos di POR lo analisa e lista di espera pa determina exactamente e grado di scarcedad di specialista. Atrae specialistanan for di exterior pa garantisa cu tin suficiente specialista. Mientras tanto lo stipula un tempo di espera maximo pa cada specialisacion y si no cumpli cu esaki, AZV mester manda e pashent pa tratamento den exterior.
Percura pa control debido di instancianan medico den exterior cu ta cera vinculo cu ne, pa sigura calidad di cuido di e pashentnan cu ta manda pa exterior.
Duna contenido y implementa e “Landsverordening BIG” pa formalisa registracion di profesionalnan den sector di cuido medico, acreditacion di universidadnan y reconocimento di diploma basa riba capacidad.
Crea un sistema di registro medico na Aruba y esaki mester cumpli cu e exigencianan di calidad. Tur e procesonan di evaluacion, reconocimiento mester ta uno cu transparencia. Incentiva y facilita esnan cu kier sigui studia pa specialista den exterior pa despues bin traha, Maduro ta termina bisando.


text:
Señor Dios, mi ta pone mi mes den Bo presencia pa scucha Bo Palabra y pa busca Bo boluntad. Ilumina nos entendimento pa comprende Bo berdad y duna forza na nos caracter pa nos por cambia loke den nos bida mester wordo cambia, pa nos por agrada Bo, bendiciona Bo y ser un persona digno di Bo amor. Laga cu nos curazon por ta un tabernakel bibo na unda e Hostia Bibo ta wordo conserva. Nunca nos no ta busca Dios leu sino dentro di nos mes. Den e profundidad di nos propio ser nos ta conbibi cu nos Dios. Awe nos por lesa tocante e morto di Huan Buatista. ( Mat. 14,1-12 ) Kico Huan a haci? Na prome luga anuncia Hesus, cu e Salbador ta cerca, cu e Reino di Dios ta cerca. E tawata batisa hende y exorta nan pa nan comberti. Pa motibo di anuncia e berdad e la wordo mata. Awendia tambe tin paisnan cu tin persecucionnan pa motibo di nan fe. Danki Dios cu nos ta biba den un pais liber cu nos por profesa nos fe sin niun problema. Amen.
Orashon di dia 5 augustus 2017
Posted in Orashon di Dia


text:
Pa hopi ultimo fin di siman, tabata un fin di siman cu hopi dia liber pa celebra Dia di Himno y Bandera. Esaki sin duda a ser grandemente celebra, cuminsando diahuebs atardi na Plaza 18 di Maart, unda tabatin sendemento di 2147 bela pa conmemora esnan cu a firma pa Aruba haya un status aparte den Reino Hulandes. N’e ceremonia aki, por a mira presencia di Gobernador Alonso Boekhoudt, Prome Minister Mike Eman y varios miembro di su Gabinete y algun parlamentario y otro invitadonan.
Diabierne tabata un dia grandi y sigur esun cu a causa mas impacto, ora cu a inaugura Plaza Padu, pa cual a pone un show gigantesco den otro. E tabata un anochi emocional, cu por a ser senti pa tur presente. Pa nos culminacion di obranan di Gobierno cu a construi pa tin su propio Binnenhof.
Diasabra tabatin e acto protocolario na Plaza Betico Croes, cu participacion di varios grupo ta marchando.
Aruba sigur a celebra su Dia Nacional masha yamativo y manera a ser bisa, pueblo a demostra di ta stima e pais aki. Pabien!!!


text:
E TOREN DI VIGILANCIA Num. 5 2017 | Angel—Kico Bijbel Ta Bisa di Nan?
KICO BO TA PENSA?
Angel ta existi? Bijbel ta bisa:
“Bendiciona SEÑOR, boso, su angelnan, poderoso den fortaleza, cu ta ehecuta su palabra, obedeciendo e bos di su palabra!”—Salmo 103:20.
E edicion aki di E Toren di Vigilancia ta splica loke Bijbel ta bisa di angel y con nan ta influencia nos bida.
TOPICO PRINCIPAL
Angel Por Influencia Bo Bida?
Relatonan real di angel ta laga algun hende pensa cu e criaturanan spiritual sobrenatural aki por influencia nos bida.
TOPICO PRINCIPAL
Kico Bijbel Ta Bisa di Angel?
E mihor caminda pa haya contesta confiabel pa preguntanan tocante angel ta den Bijbel.
TOPICO PRINCIPAL
Bo Tin un Angel Wardador?
Bo por ta convenci cu un angel, of angelnan, lo proteha bo?
TOPICO PRINCIPAL
Tin Angel Malbado?
Bijbel ta duna un contesta cla y raspa pa e pregunta aki.
TOPICO PRINCIPAL
Con Angel Por Yuda Bo?
Na varios ocasion, Dios a manda criaturanan spiritual pa yuda hende.
Bo Tabata Sa?
Tabata un ofensa pa Hesus compara hende cu no ta hudiu cu “cacho chikito”?
BIJBEL TA CAMBIA BIDA DI HENDE
Pa Ami, Dios No Tabata Existi
Con un hoben cu tabata kere den comunismo y ateismo a cuminsa kere den Bijbel?
IMITA NAN FE
Dios A Yam’e Princesa
Dicon e nomber nobo cu Sara a haya tabata apropia p’e?
Kico Bijbel Ta Bisa?
Algun hende ta kere cu no por tin paz riba Tera ni berdadero paz mental tanten cu e mundo ta yen di sufrimento y inhusticia. Tin un solucion pa e problemanan aki?


text:
Cu detencion di otro dos Polis, diahuebs ultimo ta haci esaki na cuater Polis deteni pa un caso cu nan a atende na Madiki. Sindicato di Polis ta trata di mantene coleganan Polis trankil p’asina laga tur investigacion tuma su rumbo mientras cu di nan banda lo no bay haci
Day: March 10, 2017
Parokia di Paradera ta recorda Pastor Tony
En coneccion cu fayecimento di Pastor Antonio (Tony) Peralta, Pastor di Parokia Santa Filomena durante 1988 pa 2002, Comision in Memoriam Pastor Tony R. Peralta di Misa Santa Filomena; ta ofrece diadomingo awor 12 di maart primeramente un Ceremonia Memoriabel na honor di Pastor Tony sigui pa un Santo Sacrificio
Pa celebracion di Himno y Bandera na Bucuti Yacht Club Aruba
Bucuti Yacht Club Aruba ta recordando pueblo di Aruba pa cu e celebracion di dia 18 di maart 2017 cu un tremendo festival di cuminda crioyo. Esaki ta cuminsa 12’or di merdia cu benta di cos dushi, pa 3’or musica tipico den man di Briza Tropical y weganan di domino
Grupo di Nagico Insurances Aruba a gradua pa curso di Time Management
Facultad di Hospitality and Tourism Management Studies (FHTMS) ta felicita Graduadonan di e programa di Master of Business Administration (MBA)
Diabierna ultimo e FHTMS a tene un grandioso ceremonia di graduacion den e aula academico di Universidad di Aruba. Den presencia di staff, famia y amigonan, Marinelda Cartaya Farias, Deidre C. Snoijl, Andre Y. Letang y Oliver J. Vieira a ricibi e titulo di Master of Business Administration (MBA). Despues di
Luz di trafico na Kibaima lo sali for di servicio entrante 13 di maart 2017
Departamento di Obra Publico ta informa pueblo di Aruba en general y specialmente nos automobilistanan cu entrante 13 di maart 2017, e luz di trafico na Kibaima / Drive Inn lo sali for di servicio. Esaki ta en conexion cu trabounan di Green Corridor cu lo bay tuma lugar na
Minister Dowers a entrega promocion na empleadonan di KIA
Diabierna mainta, na Instituto Correccional (KIA) a tuma lugar entrega di varios decreto gubernamental den algun caso acompaña pa un insignia nobo indicando e promocion den rango di algun trahador di e institucion. Minister di Husticia Arthur Dowers a felicita tur cu a ricibi nan promocion y a remarca cu el
Studiantenan di Movecion y Salud di IPA cu pasantia internacional
Durante e di tres aña di estudio na Instituto Pedagogico Arubano (IPA) e studiantenan ta participa n’e programa Perspectiva Mundial. E programa aki ta brinda e studiantenan e oportunidad pa profundisa nan mes den e aspectonan di e profesion di maestro den exterior. E tema di e programa Perspectiva Mundial p’e aña


text:
De La Sallestraat – Dialuna mainta algo pasa di 5:30 informacion a drenta cu tin un auto pega contra un palo di luz. Esaki tawata poco mas pabou di Imelda Kleuterschool, situa den De La Sallestraat.
Segun e persona cu a wak e auto, a bisa tambe cu a chauffeur no ta moviendo.
Mes ora unidnan di Playa a bay e sitio, e auto no tawata pega contra un palo di luz pero contra un hydrant.
Loke nan por a saca afo ta cu e chauffeur un cabayero, lo a sufri un ataca di curason y pa e motibo eynan a cuminsa cu C.P.R .
Mientras ambulancenan ta yegadando.
Na yegada di ambulance nan a neem over y a prepara e chauffeur y transporte cu urgencia pa hospitaal.
Na e sitio polisnan a keda chek un ke otro y a move e auto.


text:
Grupo di persona cu placa falso den Superfood
Diadomingo atardi, Central ta manda patruya pa Superfood, den cuadro cu placa falso. Eynan ta papia cu e supervisor, e dama G., kende a declara...
Ladron a bay cu un tesoro di alcohol for di bar
Diaranson, pa mas of menos 5'or y 40 di marduga, Patruya a wordo manda door di Central pa Hoi Sing Bar and Restaurant na...
Problema cu auto a resulta di malo pa homber ilegal
Diamars mainta, pa 9 or y 05 di mainta, durante un patruya di rutina banda di Hyatt Regency Aruba, agentenan ta nota un auto...
Homber ta cana bende nabaha di cas pa cas na Esso...
Patruya ta wordo manda na Esso Heights, den e vecindairo di e cancha di basketball, caminda un persona tabata cana di cas pa cas...
Homber ta show off parti priva na turistanan
Patruya di Strandpolitie na pia, a wordo acerca pa dos miembro di siguridad di Paseo Herencia. Nan a declara cu un homber tabata bezig...
Cuerpo Policial Aruba ta aclaria: No a uza ekipo di K9...
Den fin di siman un preso a saca potret di su djiente kibra y a mande pa corant, kehando maltrato di Polisnan di e...
Security ta mira desconocido ta horta den beach bar
A base di un melding riba un ladronicia, polis a wordo manda entre Hotel Barcelo y Hyatt Hotel, caminda cu nan a topa cu...
Conocido di polis ta pasa man cu cartera cu no ta...
Diasabra 4 di Februari, pa 9 or y 28 di anochi, Central ta manda un patruya pa un cas na Pos Chikito. Na yegada...
Adicto ambulante ta bin haci fastioso na stacion di gasolin
Comandante na warda ta manda patruya na Citgo Tanki Leendert pa molester di un adicto ambulante cu ta molestia e clientenan. Eynan polis ta...
Turista a hera hoga
Patruya di strandpolitie a wordo manda na e beach na altura di Holiday Inn Hotel pa un melding riba un persona cu a hera...
Turista ta perde tas banda di pool
Personal di un High Rise Hotel a yama warda y a pone polis na altura di un ladronicia cu a tuma luga banda di...
Homber ta spanta un mundo ora el a scucha zonido straño...
Diamars marduga, den careda di 1'or y 10, un cabayero ta yama warda di polis na Shaba y a meld un situacion sospechoso rond...
Hombernan sospechoso dilanti Victoria Secret den Caya
Diasabra, pa mas of menos 5'or y 55 di atardi, Central di polis ta manda patruya riba bicicleta den Caya Betico Croes, na altura...
Polisnan ta detene homber ilegal durante control di trafico
Diahuebs 23 di Februari 2017 pa mas o menos 5 or y 25 di atardi, durante un control na Sabana Basora, a para un...
Polisnan di Oranjestad ta sigui tene accion di listramento preventivo
Den fin di siman pasa, Polisnan di Oranjestad a tene un accion di listramento preventivo den varios area. Un cantidad di Polis a subi...
Diferente entrada hudicial relaciona cu casonan di arma di candela
Diamars den oranan tempran Recherche di Sta Cruz conhuntamente cu Ministerio Publico a haci diferente detencionnan. Ta trata di un investigacion andando di caso...
Cachonan ta causa problema na Piedra Plat
Dialuna merdia, Polis di Bario a wordo informa pa habitantenan di Piedra Plat cu tin cachonan peligroso ta cana rond y cu ta pertenece...
Hobennan baldadi ta comete destruccion ariba tereno di MFA Santa Cruz
Central di Polis ta manda un patruya pa e construccion di e MFA Santa Cruz, caminda un guardia di siguridad lo a gara dos...
A detene tripulante bou influencia di alcohol cu no kier a...
Polis ta wordo yama pa intermedia den un caso di un show di vuurwerk, na altura di Fishermen’s Hut, panord di Ritz Carlton. Na...
Polis a bay atende cu turista cu ta kitesurf na Baby...
Diaranson 3 di Mei, pa 7 or y 35 di mainta, Central di Polis ta manda un patruya pa Baby Beach pa un paar...


text:
A Kippah in the Caribbean, 400 aña di presencia di hudiu na Corsou, Aruba y Surinam
Dialuna, 16 di november 2015, di 6.30 pa 9.00 di anochi lo tin presentacion di 3 documentario na Cas di Cultura.
‘A Kippah in the Caribbean. A quest for Jewish Caribbean Identity’ ta trata di 400 aña di presencia di comunidad hudiu na Corsou, Aruba y Surinam. Nan historia, tradicion, custumber y religion. Unda tin comunidad hudaico den region Caribense? Kico ta nan influencia mutuo? Den e documentario ta aparece nombernan conoci manera Da Costa, Maduro y Emanuels.
Descendientenan di diferente generacion ta versa nan opinion riba e pregunta di futuro: e comunidadnan hudaico den region Caribense lo sobrevivi? E documentario ta un iniciativa di Tanja Fraai y Mike Ho-Sam-Sooi di Stichting We Connect Foundation, www.stichtingweconnect.nl. di Hulanda.
Durante e anochi aki tambe lo presenta dos otro documentario produci pa Ryan Oduber y Mirto Laclé hunto cu e mediacrew di Biblioteca Nacional Aruba.
‘Homenahe na Willy Eugene Humbert van Eer’, naci na 1914. Willy a bin Aruba na 1946 cu su baggage cultural. Awor cu e tin 101 aña e ta retrospecta riba su estancia na Aruba. Su testimonio, loke el a brinda Aruba durante henter su bida.
‘Homenahe na 4 dama, Icono Musical Arubiano’: Digna Laclé-Herrera, Maybelline Arends-Croes, Tica Giel y Carmen Herrera.
We Connect Foundation, Biblioteca Nacional Aruba, Instituto Pedagogico Arubano hunto cu organisado, gestor cultural, Mirto Laclé ta extende un cordial invitacion pa asisti na e anochi di gala aki pa rindi honor na rescate di baluartenan cultural. Dresscode ta formal. Entrada ta gratis. Pa mas informacion Mirto Laclé na tel. 740 2044
- Lugar: Dialuna
- Fecha: 16 di november 2015
- Ora: 6.30 pa 9.00 di anochi
- Dresscode: Formal


text:
Bo preguntanan tokante Meditashon TrasendentalQ: Kuantu tempu e ta kita for di mi día?
A: Binti minüt, dos bia pa día. Hopi bia por akomodá esaki sin realmente kambio di rutina. Mas aleu hopi bia hendenan ta haña ku e energia ekstra i klaridat ku nan a gana for di Meditashon Trasendental en realidat ta laganan skapa tempu.Q: Tur hende por siña? Ami no por tene mi mente ketu.
A: Tur hende por praktiká Meditashon Trasendental. E téknika ta laga aktividat di e mente trankilisá di un forma natural te ora e keda ketu, pero tòg kla-kla lantá. E ta asina simpel.Q: Lo tuma hopi tempu promé mi kuminsa haña benefisio?
A: Nò. Benefisionan a largo plaso di meditashon regular ta akumulativo, pero meditadornan nobo hopi biaha ta nota ku nan ta mustra i sinti mihó kasi inmediatamente.Q: For di unda Meditashon Trasendental a bini?
A: E konosementu di Meditashon Trasendental a keda tené bibu i puro den e tradishon Védiko di India, e tradishon di konosementu mas bieu na mundu. Maestronan Védiko a pasa e konosementu aki di generashon pa generashon durante miles di aña.
Mas o menos 50 aña pasá, Maharishi – representante di e tradishon Védiko den nos era – a introdusí Meditashon Trasendental na mundu, i a restourá e konosementu i eksperensia di estadonan mas haltu di konsiensia na e momentu krítiko aki pa humanidat. Ora ku awe nos duna lès di Meditashon Trasendental, nos ta mantene e mesun preseduranan ku semper nan a huza pa efektividat máksimo.
A: No. Nò. Hendenan den posishon ku ta karga responsabilidat ku kuminsa ku Meditashon Trasendental ta ripará ku eliminashon di strès ta duna nan klaridat, perspektiva i vigor. Pa no menshoná e hopi benefisionan di salú i mihó relashon ku amigu i famia.Q: Lo mi tin ku studia hopi?
A: Di niun manera. E práktika di Meditashon Trasendental no ta eksigí esfuerso intelektual. Lo splika durante e kurso tur loke bo mester sa den un lenguahe simpel.Q: Lo e interferí ku mi kreensia eksistente?
A: Nò. Meditashon Trasendental ta un téknika simpel ku ta yuda relahá, ta aliviá strès i ta duna energia físiko i mental. E práktika no ta den konflikto ku niun kreensia eksistente, religion òf di otro manera; i tòg na mes momentu hopi bia hende ta haña ku meditashon regular ta duna klaridat i perspektiva di nan aspirashonnan di mas haltu.Q: Mi tin historial di un mal salú. Mi por meditá sin peliger?
A: Si, e ta kompletamente fuera di peliger. Klaro, si bo ta tuma tratamentu médiko nos ta rekomendá pa bo sigui tuma konseho di bo dòkter.
Insidentalmente, un kantidat grandi i kresiente di profeshonal di salú ta tantu praktiká Meditashon Trasendental komo rekomend'é na nan pashèntnan.
E benefisionan pa salú ta di gran alkanse i a keda eksaminá rigurosamente den literalmente sentenares di publikashon prestigioso médiko.
A: Apsolutamente! De fakto mas okupá nos bira, mas importante ta pa nos tuma tempu pa sosegá di un manera apropiá – pa rekargá nos bateria.